“Tɔ Nokware Na Ntɔn”—Mmebusɛm 23:23 | Adesua\n“Tɔ nokware na ntɔn—tɔ nyansa ne nteɛso ne ntease nso.”—MMEB. 23:23.\nNNWOM: 94, 96\nYɛbɛyɛ dɛn atumi atɔ nokware afi Yehowa hɔ?\nKyerɛ nneɛma nnum a yebetumi de abɔ afɔre na ama yɛahwehwɛ nokware no.\nSɛn na ɛsɛ sɛ nokware no som bo ma yɛn?\n1, 2. (a) Agyapade bɛn na ɛsom bo ma yɛn pa ara? (b) Nokware bɛn na ɛsom bo ma yɛn pa ara, na adɛn ntia? (Hwɛ mfoni a ɛwɔ adesua yi mfiase no.)\nW’AGYAPADE bɛn na ɛsom bo ma wo pa ara? Sɛ yɛka sɛ fa sesa biribi foforo a ɛnsom bo te sɛ ɛno a, anka wobɛyɛ? Yehowa asomfo a yɛahyira yɛn ho so ama no de, nsɛmmisa a ɛte saa no, yennwen ho mpo ansa na yɛama mmuae. Abusuabɔ a yɛne Yehowa wɔ no, ɛno ne agyapade a ɛsom bo ma yɛn pa ara, na yɛremfa nsesa biribi foforo biara. Ade foforo nso a ɛsom bo ma yɛn pa ara ne nokware a ɛwɔ Bible mu no, efisɛ ɛno na ɛma yetumi ne yɛn soro Agya no nya saa abusuabɔ no.—Kol. 1:9, 10.\n2 Wo de, hwɛ nneɛma pii a yɛn Kyerɛkyerɛfo Kunini no nam n’Asɛm Bible so kyerɛkyerɛ yɛn! Ɔma yehu sɛnea ne din ho hia, na ɔka ne su ahorow a ɛyɛ fɛ no ho asɛm kyerɛ yɛn. Ɔka agyede afɔre a ɛsom bo no nso ho asɛm kyerɛ yɛn; esiane sɛ ɔdɔ yɛn nti na ɔnam ne Dɔba Yesu so de maa yɛn. Yehowa san ka Mesia Ahenni no ho asɛm kyerɛ yɛn. Yehowa ama Kristofo a wɔasra wɔn no anidaso sɛ wɔbɛtena soro, na “nguan foforo” no nso, wama wɔanya anidaso sɛ wɔbɛtena Paradise wɔ asase so. (Yoh. 10:16) Ɔkyerɛ yɛn sɛnea ɛsɛ sɛ yɛbɔ yɛn bra. Nokware a ɛwɔ Bible mu yi som bo ma yɛn efisɛ ɛma yɛbɛn yɛn Bɔfo no, na ɛma yenya anidaso wɔ yɛn asetena mu.\n3. Yehowa hwɛ kwan sɛ yebetua sika bi ansa na yɛahu nokware no anaa?\n3 Yehowa yɛ Onyankopɔn a ne yam ye. Ɔmfa nokware no nsie wɔn a wɔhwehwɛ. Yehowa de ne Dɔba no nkwa mpo akyɛ yɛn kwa. Ɛnde, akyinnye biara nni ho sɛ, ɛnyɛ ade a Onyankopɔn bɛhwɛ kwan sɛ yebetua sika bi ansa na yɛahu nokware no. Bere bi mpo, ɔbarima bi a ne din de Simon yɛe sɛ ɔbɛma ɔsomafo Petro sika sɛnea ɛbɛyɛ a Petro bɛma no tumi na ama ɔno nso atumi ama afoforo anya honhom kronkron. Nanso, Petro kaa n’anim sɛ: “Wo ne wo dwetɛ nyinaa nsɛe, efisɛ wususuw sɛ wɔde sika na enya Onyankopɔn dom akyɛde.” (Aso. 8:18-20) Ɛnde, Onyankopɔn akwankyerɛ a ɛne sɛ: “Tɔ nokware” no, ɛkyerɛ sɛn?\nSƐ YƐKA SƐ “TƆ” NOKWARE A, ƐKYERƐ SƐN?\n4. Adesua yi mu no, dɛn na yebesua afa nokware no ho?\n4 Kenkan Mmebusɛm 23:23. Nokware a ɛwɔ Onyankopɔn Asɛm mu no, yennya no kwa. Biribiara a ehia sɛ yɛde bɔ afɔre na ama yɛn nsa aka no, ɛsɛ sɛ yefi yɛn pɛ mu yɛ saa. Onyansafo a ɔkyerɛw Mmebusɛm nhoma no kaa sɛ, sɛ yenya “tɔ nokware” no, anaa yenya nokware no a, ɛsɛ sɛ yɛhwɛ yiye na ‘yɛantɔn,’ anaa amfi yɛn nsa da. Momma yensusuw nea nokware no a ‘yɛbɛtɔ’ kyerɛ ho, ne nneɛma a ɛsɛ sɛ yɛde bɔ afɔre na ama yɛatumi ‘atɔ’ nokware no. Sɛ yɛyɛ saa a, ebetumi ama yɛanya anisɔ kɛse ama nokware no, na yɛn tirim a yɛabɔ sɛ ‘yɛrentɔn’ da no, emu bɛyɛ den. Yebehu sɛ, biribiara a yɛde bɛbɔ afɔre na ama yɛatumi atɔ nokware no, ɛfata.\n5, 6. (a) Yɛbɛyɛ dɛn atumi atɔ nokware no a yɛrentua sika? Kyerɛkyerɛ mu. (b) Nokware no boa yɛn sɛn?\n5 Biribi a yenya no kwa mpo, ɛtɔ da a, gye sɛ yɛbrɛ ho. Hebri asɛmfua a wɔkyerɛɛ ase “tɔ” wɔ Mmebusɛm 23:23 no, ebetumi nso akyerɛ “nya.” Nsɛmfua mmienu no nyinaa ma yehu sɛ, sɛ yɛn nsa bɛka biribi a ɛsom bo a, gye sɛ yɛbrɛ ho anaa yɛde biribi ma ansa na yɛn nsa aka. Yebetumi de mfatoho yi akyerɛkyerɛ nokware a yɛbɛtɔ no mu. Yɛmfa no sɛ yɛtee sɛ wɔrebɔ dawuru sɛ wɔrekyekyɛ kwadu kwa wɔ gua so. Kwadu no ankasa betumi abegu yɛn didipon so wɔ yɛn fie anaa? Dabi. Ɛsɛ sɛ yɛn ankasa kɔ gua no so kɔfa kwadu no bi. Yemmisa sɛ, kwadu no, wɔde rekyekyɛ kwa anaa? Aane, nanso ɛsɛ sɛ yɛkeka yɛn ho na yegye bere kɔ gua no so. Saa ara na enhia sɛ yɛde sika tɔ nokware no, nanso ɛsɛ sɛ yɛyɛ ho adwuma ansa na yɛn nsa aka.\n6 Kenkan Yesaia 55:1-3. Yehowa asɛm a Yesaia kyerɛwee no nso boa yɛn ma yɛte nokware a yɛbɛtɔ no ase. Bible mu asɛm yi ma yehu sɛ, Yehowa de n’asɛm toto nsu, nufusu, ne nsã ho. Sɛnea yɛnom nsu a emu adwo na ani tew a ɛma yɛn ho dwo yɛn no, saa pɛpɛɛpɛ na nokware a ɛwɔ Onyankopɔn asɛm mu nso ma yɛn ho dwo yɛn. Afei nso, sɛnea nufusu ma yenya ahoɔden na ɛboa mmofra ma wonyin no, saa ara na Yehowa asɛm nso hyɛ yɛn den na ɛboa yɛn ma yɛn gyidi yɛ den. Bio nso, Yehowa asɛm te sɛ nsã. Ɔkwan bɛn so? Bible ka sɛ nsã ma nnipa ani gye. (Dwom 104:15) Enti sɛ Yehowa ka kyerɛ ne nkurɔfo sɛ ‘wɔntɔ nsa’ a, na ɔrema wɔn awerɛhyem sɛ, sɛ wɔde n’asɛm bɔ wɔn bra a, wɔn ani begye. (Dw. 19:8) Yehowa nam saa mfatoho yi so boa yɛn ma yehu mfaso a yenya bere a yesua nokware no na yɛde bɔ yɛn bra. Adwuma a yɛyɛ ansa na yɛanya nokware no, ɛno ne nea yɛde tɔ nokware no. Ɛnde, afei yɛnhwɛ nneɛma nnum a yebetumi de atɔ nokware.\nDƐN NA WODE ABƆ AFƆRE DE ATƆ NOKWARE?\n7, 8. (a) Adɛn nti na ɛsɛ sɛ yegye bere tɔ nokware no? (b) Dɛn na sukuuni ababaa bi de bɔɔ afɔre, na dɛn na efii mu bae?\n7 Bere. Ɛyɛ ade a obiara a ɔtɔ nokware no de bɔ afɔre. Egye bere na obi atumi atie Ahenni asɛm no, wakenkan Bible ne Bible ho nhoma, ɔne Yehowa Adansefo asua Bible, na wasua nneɛma a wobesusuw ho wɔ asafo nhyiam ase na wakɔ bi. Ɛsɛ sɛ ‘yɛtɔ’ bere anaa yegye bere, kyerɛ sɛ, ɛsɛ sɛ yegyae nneɛma foforo a ɛho nhia pii no bi akyi di. (Kenkan Efesofo 5:15, 16.) Bere dodow sɛn na ebegye na yɛde anya Bible mfitiase nkyerɛkyerɛ ho nokware nimdeɛ? Ebegyina yɛn mu biara so. Yɛrentumi nsua Yehowa nyansa, n’akwan, ne ne nnwuma ho ade nwie da. (Rom. 11:33) Ɔwɛn-Aban a edi kan koraa no de nokware no totoo “nhwiren ketewa bi” ho, na ɛkaa sɛ: “Sɛ wunya nokware a ɛte sɛ nhwiren no baako a, mma wo tirim nyɛ wo dɛ. Sɛ baako no ara dɔɔso a anka ebi ammɛka ho. Kɔ so ara boaboa ano, kɔ so hwehwɛ pii.” Yebetumi abisa yɛn ho sɛ, ‘Nokware no ho nimdeɛ a mewɔ no, ɛdɔɔso anaa?’ Sɛ yɛtena ase daa mpo a, yɛrentumi nsua Yehowa ho ade nwie da. Ɛnnɛ, nea ehia ne sɛ yɛde yɛn bere bedi dwuma yiye, na ama yɛatumi atɔ nokware no pii sɛnea yebetumi. Momma yɛnhwɛ obi a na ɔpɛ sɛ ohu nokware no.\n8 Mariko * yɛ ababaa bi a ofi Japan. Ofii Japan kɔɔ sukuu wɔ New York City, U.S.A. Saa bere no, na ɔkɔ asɔre bi a efii ase wɔ Japan; ɛrekɔ afe 1960 no na saa asɔre no fii ase. Onuawa kwampaefo bi hyiaa Mariko bere a na ɔreyɛ afie afie asɛnka adwuma. Bere a ofii ase suaa nokware a ɛwɔ Bible mu no, n’ani gyei araa ma ɔka kyerɛɛ ɔkwampaefo no sɛ ɔne no mmesua Bible mprenu nnawɔtwe biara. Sukuu a Mariko kɔ no, na egye ne bere pa ara, na na ɔsan nso de ne bere kakra yɛ adwuma. Nanso wei nyinaa akyi no, ankyɛ koraa na ofii ase kɔɔ asafo nhyiam. Afei nso, ɔtew bere a na ɔde yɛ nneɛma a ɔde gyigye n’ani no so na ama watumi anya bere de asua nokware no. Nneɛma bi a ɛte saa a ogyaee akyi di no boaa no ma onyaa nkɔso ntɛmntɛm wɔ Yehowa som mu. Annu afe baako mpo na ɔbɔɔ asu. Abosome nsia akyi, afe 2006 no, ofii ase yɛɛ akwampae adwuma, na ogu so reyɛ akwampae adwuma.\n9, 10. (a) Sɛ yɛtɔ nokware no anaa yesua a, adwene bɛn na ɛma yenya wɔ ahonyade ho? (b) Dɛn na ababaa bi gyaee akyi di, na sɛn na ɔte nka wɔ ho?\n9 Ahonyade. Nea ɛbɛyɛ na yɛasua nokware no, ebia ebehia sɛ yɛde adwuma bi a sika wom to nkyɛn. Ná Petro ne Andrea yɛ mpataayifo, nanso bere a Yesu frɛɛ wɔn sɛ wɔmmɛyɛ “nnipa yifo” no, ‘wogyaw wɔn asau hɔ.’ (Mat. 4:18-20) Nokwasɛm ne sɛ, ɛnnɛ, nnipa a wohu nokware no, ɛnyɛ wɔn mu dodow no ara a na wobetumi agyaw wɔn adwuma hɔ saa. Bible ka sɛ, ɛsɛ sɛ wɔyɛ adwuma de hwɛ wɔn abusua. (1 Tim. 5:8) Nanso, sɛ obi hu nokware no a, ɛsɛ sɛ bere ne bere mu ɔsesa adwene a ɔwɔ wɔ ahonyade ho, na ohu nneɛma a ehia sɛ ɔde di kan wɔ n’asetena mu. Yesu kaa no pefee sɛ: “Munnyae ademude a mohyehyɛ wɔ asase so no . . . Mmom no, monhyehyɛ mo ademude ɔsoro.” (Mat. 6:19, 20) Saa na ababaa bi a ne din de Maria yɛe.\n10 Bere a Maria suaa gɔlfbɔ no, na ɔyɛ abofra koraa; na onnya mfii sukuu ase mpo. Bere a ɔkɔɔ ntoaso sukuu no, ɔtoaa so bɔɔ gɔlf, na akyiri yi, onyaa hokwan sɛ ɔbɛkɔ sukuupɔn a ontua hwee. Ná gɔlfbɔ ne ne biribiara, na na ne botae ne sɛ ɔde gɔlfbɔ bɛyɛ n’adwuma na wanya sika pii. Afei, Maria fii ase sɛ ɔresua Bible, na n’ani gyee nokware a na ɔresua no ho. Nsakrae a nokware no boaa no ma ɔyɛe wɔ n’asetena mu no, n’ani gyee ho. Ɔkaa sɛ: “Bere a mede nea meresua wɔ Bible mu no bɔɔ me bra no, ɛmaa m’asetena sesae, na m’ani gyei papaapa.” Maria hui sɛ ɛbɛyɛ den ama no sɛ ɔbɛkɔ so asom Yehowa, na bere koro no ara nso ɔde gɔlfbɔ ayɛ n’adwuma. (Mat. 6:24) Efi Maria mmofraase no, na ne botae pa ara ne sɛ ɔbɛbɔ gɔlf anya sika pii na wagye din. Nanso, ogyaee wei nyinaa akyi di. Nokware no a ɔtɔe, anaa osuae no nti, seesei ɔyɛ ɔkwampaefo, na ɔka sɛ wanya “anigye ne anidaso papa bi wɔ n’asetena mu.”\n11. Sɛ yɛtɔ nokware no, anaa yesua a, sɛn na ebetumi aka yɛne afoforo abusuabɔ?\n11 Yɛne afoforo abusuabɔ. Sɛ yɛyɛ yɛn adwene sɛ yɛde nokware a ɛwɔ Bible mu no bɛbɔ yɛn bra a, nneɛma betumi asesa wɔ yɛne yɛn nnamfo ne yɛn abusuafo ntam. Adɛn ntia? Yesu bɔɔ mpae maa n’akyidifo sɛ: “Fa nokware no yɛ wɔn kronkron; w’asɛm yɛ nokware.” (Yoh. 17:17) Asɛm a ɛne sɛ “yɛ wɔn kronkron” no betumi nso akyerɛ sɛ “yi wɔn si nkyɛn.” Sɛ yegye nokware no a, na wɔayi yɛn afi wiase no mu asi nkyɛn, efisɛ nneɛma bi a nnipa a wɔwɔ wiase no mu yɛ no, yɛrentumi nyɛ bi bio. Esiane sɛ yɛasesa yɛn abrabɔ nti, nkurɔfo hu yɛn sɛ yɛyɛ soronko. Nokware a ɛwɔ Bible mu no, ɛno na yɛde bɔ yɛn bra. Ɛwom sɛ yɛmpɛ sɛ yɛde mpaapaemu ba yɛne afoforo ntam de, nanso ɔsom foforo a yɛakɔ mu no nti, ebia yɛn nnamfo ne yɛn abusuafo binom bɛtwe wɔn ho afi yɛn ho. Wei nyɛ yɛn nwonwa, efisɛ Yesu kaa sɛ: “Nokwarem no, obi ankasa fiefo na wɔbɛyɛ n’atamfo.” (Mat. 10:36) Ɔmaa yɛn awerɛhyem nso sɛ, biribiara a yebegyae akyi di na yɛatɔ nokware no, anaa yɛasua no, yebenya ho akatua mmɔho mmɔho.—Kenkan Marko 10:28-30.\n12. Dɛn na Yudani barima bi gyaee akyi di de suaa nokware no?\n12 Aaron yɛ Yudani guadini. Efi ne mmofraase pɛɛ na wɔkyerɛkyerɛɛ no sɛ, ɛyɛ mfomso sɛ obi bɛbɔ Onyankopɔn din. Nanso, na nokware no ho sukɔm de Aaron. Ɔdansefo bi ma ohui sɛ, sɛ wɔde ɛnne nnyigyei hyehyɛ anom nnyigyei nnan a Hebri mu egyina hɔ ma Onyankopɔn din no mu a, wobetumi abɔ edin no “Yehowa.” Wei maa n’ani gye boroo so. Esiane sɛ na n’ani agye nti, ɔkɔɔ hyiadan mu kɔkaa anigyesɛm a wahu no kyerɛɛ rabifo no. Nea rabifo no yɛe no, ɛnyɛ ɛno na na Aaron rehwɛ kwan. Sɛ́ anka wɔn ani begye sɛ Aaron ahu nokwasɛm a ɛfa Onyankopɔn din ho no, wɔtetew ntasu guu no so pamoo no. Ɔne n’abusuafo ntam yɛɛ basaa. Wei ammu n’abam, na mmom ɔkɔɔ so suaa nokware no, na ɔde akokoduru som Yehowa sɛ ne Dansefo ne nkwa nna a aka nyinaa. Nea ɛbɛyɛ na yɛakɔ so anantew nokware no mu sɛnea Aaron yɛe no, yɛayɛ krado sɛ nsakrae biara a ɛbɛba yɛn asetenam ne yɛne yɛn abusuafo ntam no, yebegye atom.\n13, 14. Nsakrae bɛn na ɛfata sɛ yɛyɛ wɔ yɛn nsusuwii ne yɛn nneyɛe mu na ama yɛatumi atɔ nokware no? Ma ɛho nhwɛso.\n13 Nsusuwii bɔne ne nneyɛe bɔne. Sɛ yebetumi agye nokware no atom na yɛde Bible mu nsɛm abɔ yɛn bra a, ɛsɛ sɛ yenya ɔpɛ sɛ yɛbɛsesa yɛn nsusuwii ne yɛn nneyɛe. Hwɛ nea Petro ka faa nsakrae a ɛte saa ho: “Monyɛ sɛ mma a wɔyɛ osetie, na munnni akɔnnɔ a na mowɔ bere a na munnim hwee no akyi, na mmom . . . monyɛ kronkron mo nneyɛe nyinaa mu.” (1 Pet. 1:14, 15) Ná nnipa a wɔte Korinto kurow no mu bra asɛe, enti sɛ obi betumi atɔ nokware no a, na ebehia sɛ ɔyɛ nsakrae akɛse wɔ n’asetena mu. (1 Kor. 6:9-11) Ɛnnɛ nso, nea ɛbɛyɛ na nnipa pii atumi atɔ nokware no, wɔatwe wɔn ho afi nneyɛe bɔne ho. Petro kɔɔ so kaee Kristofo a na wɔwɔ ne bere so no sɛ: “Bere a atwam no dɔɔso ma mo sɛ moyɛɛ nea amanaman no pɛ de mo ho hyɛɛ ahohwibra, akɔnnɔ bɔne, asanom bebrebe, anigye ntraso, akɔwensafo fekuw, ne abosonsom a ɛyɛ abofono mu.”—1 Pet. 4:3.\n14 Devynn ne Jasmine de mfe pii wee nsã. Ɛwom sɛ na Devynn nim sika ho akontaabu yiye de, nanso esiane nsã a na ɔwe nti, onya adwuma a ɛnkyɛ na wɔayi no adi. Jasmine nso, na nkurɔfo nim no sɛ n’ani so yɛ hyew, na ɔyɛ basabasa. Da bi a na Jasmine abow a ɔnam kwan ho no, ohyiaa Adansefo mmienu bi a wɔyɛ asɛmpatrɛwfo. Asɛmpatrɛwfo no kaa sɛ wɔbɛkɔ ne fie ne no akosua Bible. Nanso bere a wɔkɔɔ Devynn fie nnawɔtwe a edi hɔ no, na Jasmine ne Devynn nyinaa abow titãã. Ná wɔnhwɛ kwan sɛ asɛmpatrɛwfo no bɛba wɔn fie abɛhwehwɛ wɔn. Nanso bere foforo a asɛmpatrɛwfo no san kɔɔ hɔ no, na wɔn ani so da hɔ. Efi da a edi kan a Jasmine ne Devynn ne asɛmpatrɛwfo no suaa ade no, wɔde anigye suaa Bible, na wofii ase de nea wɔresua no bɔɔ wɔn bra. Annu abosome mmiɛnsa mpo na wogyaee asanom, na akyiri yi, wɔde wɔn aware kɔhyɛɛ mmara ase. Nnipa a wɔwɔ wɔn akuraa no ase huu nsakrae a wɔyɛe no, na ɛkaa bebree koma ma wosuaa Bible.\n15. Dɛn ne ade baako pa ara a ebetumi ayɛ den sɛ obi de bɛto nkyɛn na ama wasua nokware no, na adɛn ntia?\n15 Amanne ne nneyɛe a ɛne Kyerɛwnsɛm no nhyia. Ade baako a ebetumi ayɛ den pa ara sɛ obi de bɛto nkyɛn na ama wasua nokware no ne amanne ne nneyɛe a ɛne Kyerɛwnsɛm no nhyia. Ɛwom, ebia ɛbɛyɛ mmerɛw ama ebinom sɛ, sɛ wohu nea Kyerɛwnsɛm no ka fa amanne ne nneyɛe a ɛte saa ho a, wobegyae akyi di. Afoforo nso de, esiane nhyɛso a wɔn abusuafo, wɔn mfɛfo adwumayɛfo, ne wɔn nnamfo de bɛba wɔn so nti, ebia wɔbɛtwentwɛn wɔn nan ase. Sɛ ɛkɔba sɛ ɛsɛ sɛ wɔyɛ amanne bi de hyɛ abusuafo a wɔawuwu anuonyam a, ɛnde asɛm no mu betumi ayɛ den pa ara. (Deut. 14:1) Sɛnea ebinom de akokoduru agyina asɛm a ɛte saa ano no betumi aboa yɛn ama yɛayɛ nsakrae a ehia sɛ yɛyɛ. Yɛnhwɛ sɛnea asomafo no bere so no, nnipa bi a na wɔwɔ Efeso yɛɛ wɔn ade akokoduru so.\n16. Dɛn na nnipa bi a na wɔte Efeso yɛe na ama wɔatumi atɔ nokware no?\n16 Ná asumansɛm adi Efesofo no ti. Wɔn a wodi asumansɛm a na wɔabɛyɛ Kristofo no, dɛn na na wɔbɛyɛ na ama wɔatumi agyae nneyɛe a ɛne Kyerɛwnsɛm no nhyia no akyi di, na wɔatumi atɔ nokware no? Bible ka sɛ: “Wɔn a wodi asumansɛm no mu pii de wɔn nhoma ba bɛhyew ma obiara hui. Na wobuu ne nyinaa ano hui sɛ ne bo yɛ nnwetɛbona ɔpeduonum. Saa na ɛyɛe na Yehowa asɛm nam ahoɔden so kɔɔ so trɛwee, na ase timii.” (Aso. 19:19, 20) Kristofo anokwafo no bɔɔ afɔre kɛse yi, na wonyaa nhyira a ɛso bi nni.\n17. (a) Nneɛma bɛn na ebia ɛho behia sɛ yɛde bɔ afɔre na ama yɛatumi atɔ nokware no? (b) Nsɛmmisa bɛn na yebesusuw ho wɔ adesua a edi hɔ no mu?\n17 Dɛn na wode bɔɔ afɔre ma wutumi tɔɔ nokware no? Yɛn nyinaa gyee bere de boaboaa nokware a ɛte sɛ nhwiren no ano. Nea ɛbɛyɛ na ebinom nso atɔ nokware no, wogyaee ahonyade akyi di, na nsakrae baa wɔne afoforo abusuabɔ mu. Yɛn mu pii nso sesaa yɛn suban ne yɛn nneyɛe, na yegyaee amanne ne nneyɛe a ɛne Kyerɛwnsɛm no nhyia akyi di. Ɛmfa ho nea yɛn mu biara de bɔɔ afɔre ansa na yɛretumi atɔ nokware no, yegye di pa ara sɛ nokware a ɛwɔ Bible mu a yɛahu no som bo sen ɛno koraa. Ama yɛanya agyapade a ɛsom bo pa ara; ɛno ne abusuabɔ a emu yɛ den a yɛne Yehowa anya. Sɛ yedwinnwen nhyira a nokware a yɛahu no ama yɛanya ho a, yenhu nea enti a obi bɛyɛ n’adwene sɛ ɔbɛtɔn nokware no. Ɛbɛyɛ dɛn na obi atumi atɔn nokware no? Ná dɛn na yɛbɛyɛ na yɛanni mfomso kɛse a ɛte saa? Yebesusuw saa nsɛmmisa yi ho wɔ adesua a edi hɔ no mu.\n^ nky. 8 Wɔasesa edin ahorow no bi wɔ asɛm yi mu.


Dommerbogen 6 BPH – Atemmufoɔ 6 ASCB\nGideon Bɛyɛ Israel So Ɔtemmufoɔ\n1Israelfoɔ no yɛɛ deɛ ɛyɛ Awurade ani so bɔne bio. Ɛno enti, Awurade de wɔn hyɛɛ Midianfoɔ6.1 Midianfoɔ yɛ Abraham ne Ketura asefoɔ (1 Mose 25.2). nsa mfeɛ nson. 2Esiane sɛ na Midianfoɔ no yɛ atirimuɔdenfoɔ enti, Israelfoɔ no dwane kɔɔ mmepɔ so kɔpɛɛ ahintaeɛ wɔ abodan ne atu mu. 3Ɛberɛ biara a Israelfoɔ duaa wɔn nnɔbaeɛ no, Midianfoɔ, Amalekfoɔ ne nnipa a wɔte apueeɛ fam no kɔto hyɛ wɔn so. 4Wɔbɛyɛ atenaeɛ wɔ wɔn asase no so sɛe mfudeɛ no firi Gasa a wɔnnya Israelfoɔ aduane biribiara. Wɔfa nnwan, anantwie ne mfunumu. 5Saa atamfoɔ dɔm yi de wɔn nyɛmmoa ne wɔn ntomadan foro ba te sɛ ntutummɛ. Wɔtete nyoma a wɔntumi nkane wɔn dodoɔ so na wɔba. Na wɔtena asase no so kɔsi ɛso nneɛma nyinaa bɛsa. 6Enti Midianfoɔ no maa ɛkɔm baa Israel. Afei Israelfoɔ no su frɛɛ Awurade pɛɛ mmoa.\n7Ɛberɛ a Midianfoɔ enti, Israelfoɔ su frɛɛ Awurade no, 8Awurade somaa odiyifoɔ kɔɔ wɔn nkyɛn. Ɔkaa sɛ, “Asɛm a Awurade, Israel Onyankopɔn, ka nie: Meyii mo firii Misraim nkoasom mu 9Meyii mo firii Misraim tumi ne wɔn a wɔhyɛ mo so nyinaa ase. Mepamoo mo atamfoɔ de wɔn asase maa mo. 10Meka kyerɛɛ mo sɛ, ‘Mene Awurade, mo Onyankopɔn. Monnsom Amorifoɔ a mote wɔn asase so no anyame.’ Nanso moantie me.”\n11Na Awurade ɔbɔfoɔ bɛtenaa odupɔn a ɛsi Ofra a ɛyɛ Yoas a ɔfiri Abieser abusua mu dea no ase. Na Yoas babarima Gideon reporo ayuo wɔ nsakyiamena ase sɛ ɔde resie Midianfoɔ no. 12Awurade ɔbɔfoɔ yii ne ho adi kyerɛɛ Gideon, kaa sɛ, “Dɔmmarima, Awurade ka wo ho.”\n13Gideon buaa sɛ, “Owura, sɛ Awurade ka yɛn ho a, adɛn enti na saa nsɛm yi nyinaa aba yɛn so? Na anwanwadeɛ a yɛn agyanom kaa ho asɛm kyerɛɛ yɛn no nso wɔ he? Wɔanka sɛ, ‘Awurade yii yɛn firii Misraim anaa?’ Nanso, seesei deɛ, Awurade agyaa yɛn de yɛn ahyɛ Midianfoɔ nsam.”\n14Na Awurade danee ne ho ka kyerɛɛ no sɛ, “Fa ahoɔden a wowɔ no kɔ na kɔgye Israelfoɔ firi Midianfoɔ no nsam. Me na meresoma wo.”\n15Gideon buaa sɛ, “Na Awurade, mɛyɛ dɛn magye Israelfoɔ? Mʼabusua na ɛyɛ mmerɛ koraa wɔ Manase abusuakuo mu na me na mesua koraa wɔ me fiefoɔ nyinaa mu.”\n16Awurade ka kyerɛɛ no sɛ, “Mɛka wo ho. Wobɛsɛe Midianfoɔ no sɛdeɛ woresɛe onipa fua.”\n17Gideon buaa sɛ, “Sɛ wobɛboa me ampa ara deɛ a, yɛ nsɛnkyerɛnneɛ bi ma menhunu sɛ, nokorɛm, ɛyɛ wo Awurade na worekasa kyerɛ me yi. 18Nkɔ, kɔsi sɛ mɛsane mʼakyi aba de mʼafɔrebɔdeɛ abrɛ wo.”\nAwurade buaa sɛ, “Mɛtena ha atwɛn kɔsi sɛ wobɛba.”\n19Gideon yɛɛ ntɛm kɔɔ efie. Ɔkɔsiesie abirekyie ba, too burodo asikyiresiam lita aduonu mmienu a mmɔreka nni mu. Afei, ɔsoaa ɛnam no wɔ kɛntɛn mu a nkwan no nso wɔ ɛsɛn bi mu de baeɛ. Ɔde brɛɛ ɔbɔfoɔ no wɔ odupɔn no ase.\n20Awurade ɔbɔfoɔ no ka kyerɛɛ no sɛ, “Fa ɛnam no ne burodo a ɛnkaeɛ no gu ɔbotan yi so na hwie nkwan no gu so.” Na Gideon yɛɛ deɛ ɔbɔfoɔ no kyerɛɛ no sɛ ɔnyɛ no. 21Afei, Awurade ɔbɔfoɔ no de poma a ɛkura no no kaa ɛnam ne burodo no, na ogya pue firii ɔbotan no mu hyee deɛ ɔde baeɛ no nyinaa. Na ɔbɔfoɔ no yeraeɛ.\n22Ɛberɛ a Gideon hunuu sɛ ɛyɛ Awurade ɔbɔfoɔ no, ɔteaam sɛ, “Asafo Awurade, mahunu Awurade ɔbɔfoɔ animu ne animu.”\n23Awurade buaa sɛ, “Nsuro na worenwu.” 24Na Gideon sii afɔrebukyia wɔ hɔ maa Awurade na ɔtoo no edin “Awurade Yɛ Asomdwoeɛ.” Afɔrebukyia no da so wɔ Ofra a ɛyɛ Abieserfoɔ abusua asase so de bɛsi ɛnnɛ.\n25Anadwo no, Awurade ka kyerɛɛ Gideon sɛ, “Kyere nantwinini ɔdi mu, ɔtɔ so mmienu na wadi mfeɛ nson firi wʼagya anantwie mu. Dwiri wʼagya afɔrebukyia a ɔsi maa Baal no, na twa Asera dua a ɛsi nkyɛn no. 26Afei, si afɔrebukyia wɔ bepɔ yi so ma Awurade, wo Onyankopɔn. Hyehyɛ afɔrebukyia aboɔ no yie. Fa nantwinini bɔ ɔhyeɛ afɔdeɛ wɔ afɔrebukyia no so. Fa Asera dua a wotwaeɛ no yensin yɛ egya.”\n27Enti, Gideon faa nʼasomfoɔ edu de wɔn yɛɛ sɛdeɛ Awurade hyɛɛ noɔ no. Nanso, ɔyɛɛ no anadwo, ɛfiri sɛ, na ɔsuro nʼagya fiefoɔ ne kuro mma no. Na ɔnim deɛ ɛbɛsie, sɛ wɔhunu onipa a ɔyɛɛ saa adeɛ no a.\n28Adeɛ kyee anɔpahema a kuro no mu nnipa hyɛɛ aseɛ nyanenyaneeɛ no, obi hunuu sɛ wɔadwiri Baal afɔrebukyia no agu, na Asera dua a ɛsi ho no nso, wɔatwa atwene na wɔasi afɔrebukyia foforɔ asi ananmu. Na wɔhunuu afɔrebɔdeɛ bi nkaeɛ wɔ so.\n29Ɔmanfoɔ no bisabisaa wɔn ho wɔn ho sɛ, “Hwan na ɔyɛɛ yei?” Wɔbisabisa, too wɔn bo ase feefee mu no, wɔhunuu sɛ Yoas babarima Gideon na ɔyɛɛ saa.\n30Ɔmanfoɔ no teaam guu Yoas so sɛ, “Fa wo babarima no bra. Sɛe a ɔsɛee Baal afɔrebukyia ne twa a ɔtwaa Asera dua no enti, ɛsɛ sɛ ɔwuo.”\n31Nanso, Yoas teaam guu nnipakuo no so sɛ, “Adɛn enti na mogye Baal ti? Mobɛtumi aka nʼasɛm ama no anaa? Obiara a ɔbɛgye ne ti no, wɔbɛkum no ansa na adeɛ akye. Sɛ Baal yɛ onyame bi ampa ara a ɔno ara nni mma ne ho na ɔnkum deɛ ɔdwirii nʼafɔrebukyia no!” 32Ɛfiri saa ɛberɛ no rekɔ no, wɔfrɛɛ Gideon Yerubaal a asekyerɛ ne “Baal nni mma ne ne ho,” ɛfiri sɛ, ɔno ara na ɔdwirii Baal afɔrebukyia no guiɛ.\n33Afei, Midianfoɔ nyinaa, Amalekfoɔ nyinaa ne nnipa a wɔfifiri apueeɛ fam no kaa wɔn ho bɔɔ mu tia Israel. Wɔtwaa Yordan, kɔbɔɔ atenaeɛ wɔ Yesreel bɔnhwa mu. 34Awurade honhom baa Gideon so na ɔbɔɔ totorobɛnto de frɛɛ dɔm. Mmarima a wɔfiri Abieser abusua mu no baa ne nkyɛn. 35Ɔsomaa abɔfoɔ kɔɔ Manase, Aser, Sebulon ne Naftali nyinaa mu kɔfrɛɛ wɔn akodɔm, na wɔn nyinaa penee so.\n36Gideon ka kyerɛɛ Onyankopɔn sɛ, “Sɛ wonam me nsa so bɛgye Israel sɛdeɛ woahyɛ bɔ no a, 37fa saa ɛkwan yi so kyerɛ me, mede odwannwi bɛkata ayuporobea hɔ anadwo yi. Sɛ obosuo fɔ odwannwi no, na sɛ ɛhɔ amfɔ a, na mahunu sɛ ampa ara, wonam me nsa so bɛgye Israel sɛdeɛ woahyɛ ho bɔ no.” 38Na saa na ɛbaeɛ. Gideon sɔree adekyeeɛ kyii odwannwi no mu nyaa nsuo adeɛ ma.\n39Afei, Gideon ka kyerɛɛ Onyankopɔn sɛ, “Mma wo bo mfu me. Ma memmisa adeɛ baako. Ma memfa odwannwi no nsɔ biribi nhwɛ. Saa ɛberɛ yi deɛ, ma odwannwi no nyɛ wesee na baabi a ɛda hɔ no nyinaa mfɔ.” 40Anadwo no, Onyankopɔn yɛɛ sɛdeɛ Gideon bisaeɛ no. Anɔpa no odwannwi yɛɛ wesee a na obosuo afɔ fam hɔ nyinaa.\nASCB : Atemmufoɔ 6


Psalmen 39 HTB - Nnwom 39 ASCB\n1Mekaa sɛ, “Mɛhwɛ mʼakwan yie\nɛberɛ a amumuyɛfoɔ bɛne me yi.\n2Nanso brɛ a meyɛɛ komm\na manka asɛm papa biara mpo no\nmʼapinisie mu yɛɛ den.\n3Mʼakoma ho dwanee no wɔ me mu\nna metee nka sɛ ogya redɛre wɔ me mu\nna afei mede me tɛkrɛma kasaeɛ sɛ:\n4“Ao Awurade, ma menhunu me nkwa awieeɛ\nne me nna dodoɔ;\nma menhunu sɛdeɛ me nkwa twa mu ntɛm so.\n5Woayɛ me nna sɛ nsateakwaa baako pɛ;\nna me mfeɛ dodoɔ nyɛ hwee wɔ wʼani so.\nOnipa nkwa yɛ ahomeɛ bi kɛkɛ.\n6Onipa redi akɔneaba nyinaa no, ɔte sɛ sunsum bi kwa;\nɔha ne ho, nanso ɔyɛ kwa;\nɔboa ahonya ano, na ɔnnim deɛ ɛbɛyɛ ne dea.\n7“Afei Awurade ɛdeɛn na merehwehwɛ?\nMʼanidasoɔ wɔ wo mu.\n8Gye me firi me bɔne nyinaa mu;\nmma mennyɛ nkwaseafoɔ aseredeɛ.\n9Meyɛɛ komm, na mammue mʼano\nɛfiri sɛ, wo na woayɛ yei.\n10Yi wʼasotwe firi me so;\nwosɛe wɔn ahonya te sɛ nweweboa\nonipa biara yɛ ahomeɛ kɛkɛ.\n12“Ao Awurade, tie me mpaeɛbɔ,\nnsi wʼaso wɔ me su ho\nMe ne wo te hɔ sɛ ɔhɔhoɔ,\nsɛdeɛ na mʼagyanom nyinaa teɛ no.\n13Yi wʼani firi me so na manya anigyeɛ bio\nansa na mafiri ha a mente ase bio.”\nASCB : Nnwom 39


Adze Fofor A Ema W’etsiefo Sũa | Akenkan & Nkyerɛkyerɛ\nAdze Fofor A Ema W’etsiefo Sũa\n1 Corinthfo 9:19-23\nDZA ƆSƐ DƐ EYƐ: Kenyan w’etsiefo no ma wonsusu nsɛm ho, mbrɛ ɔbɛyɛ a wɔbɛtse nka dɛ woesũa biribi a mfaso wɔ do.\nDwendwen dza w’etsiefo no nyim no dada no ho. Dɛ nkyɛ ebɛsan etsĩ dza w’etsiefo no nyim no dada no mu no, boa hɔn ma wonhu w’asɛntsir no wɔ kwan fofor koraa do.\nMma nnsɛɛ ber pii aber a erekã biribi a wonyim no dada ho asɛm no, naaso sɛ erekã biribi fofor a wonnyim ho asɛm dze a, sie abotar.\nYɛ nhwehwɛmu na dwendwen nsɛm ho. Sɛ ɔbɛyɛ yie a, fa nsɛm bi a w’etsiefo no nnhyɛ da nnyim anaa nsɛm bi a woesisi ndaansa yi ara kyerɛkyerɛ wo nsɛntsitsir no mu. Dwendwen wo dwumadzi no ho kɔ ekyir, na hwɛ mbrɛ ɔnye nsɛm afofor a epɛ dɛ edze kyerɛkyerɛ mu no hyia.\nAber a irusũa wo dwumadzi no, bisa woho nsɛm bi tse dɛ ‘ebɛnadze, dɛn ntsi, ebɛn aber, henfa, woana, na ebɛn kwan do’ fa susu nsɛm ho. Sɛ erekyerɛkyerɛ a, bisa dɛm nsɛm yi bi na ma ho mbuae na ama wo dwumadzi no aayɛ ahomka.\nKyerɛ mfaso a ɔwɔ w’asɛm no do. Kyerɛkyerɛ mbrɛ Kyerɛwsɛm no mu nsɛm no botum aboa w’etsiefo no wɔ hɔn da biara da asetsena mu no mu. Tsebea, suban nye ndzeyɛɛ pɔtsee bi a ɔfa w’etsiefo no ho no, ɔno na kã ho asɛm.\nAkenkan Na Nkyerɛkyerɛ—Adze Fofor A Ema W’etsiefo Sũa


Sɛ Wutu Wo Ho Ma a, Ma Ɛnhyɛ Yehowa Nyankopɔn Anuonyam! | Adesua\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n‘Munhyira Yehowa sɛ nkurɔfo yii wɔn yam bae.’—ATEM. 5:2.\nNNWOM: 150, 10\nADƐN NTI NA WUGYE DI SƐ . . .\nobi a ɔtoto Yehowa adwuma ase no, Yehowa ani nnye ne ho?\nsɛ nnipa de nokwaredi som Yehowa a, n’ani sɔ, na otua wɔn ka?\nwutu wo ho ma yɛ Yehowa som adwuma a, n’ani sɔ?\n1, 2. (a) Asɛm bɛn na Elifas ne Bildad ka faa sɛnea Onyankopɔn bu ɔsom a yɛde ma no no ho? (b) Dɛn na Yehowa ka faa nsɛm a Elifas ne Bildad kekae no ho?\nELIFAS kae sɛ: “Ɔbarima so wɔ mfaso ma Onyankopɔn? Anaa nea ɔwɔ nhumu so wɔ mfaso ma no? Sɛ woyɛ ɔtreneeni a, ɛma ade nyinaa so Tumfoɔ no ani gye anaa, na mfaso bi wɔ so ma no sɛ wo kwan yɛ pɛ?” (Hiob 22:1-3) Woasusuw nsɛmmisa a ɛte saa no mmuae ho pɛn? Bere a Elifas a ofi Teman dii kan bisaa Hiob saa nsɛm no, ɛda adi sɛ na Elifas gye di sɛ mmuae no yɛ dabi. Elifas yɔnko Bildad a ofi Suha no mpo de, ɔkae sɛ nnipa ntumi nni bem wɔ Onyankopɔn anim.—Kenkan Hiob 25:4.\n2 Nea na saa gyamserefo no reka ne sɛ, mfaso biara nni mmɔden a yɛrebɔ sɛ yɛde nokwaredi bɛsom Yehowa no so. Wɔkyerɛe sɛ, nnipa te sɛ abubummabaa, aboawa, anaa osunson wɔ Onyankopɔn ani so. (Hiob 4:19; 25:6) Sɛ yɛhwɛ asɛm no nea edi kan a, ɛbɛyɛ yɛn sɛ na Elifas ne Bildad reda ahobrɛase adi. (Hiob 22:29) Nea ɛbɛma yɛaka saa ne sɛ, sɛ yegyina bepɔw tenten bi atifi anaa yɛte wimhyɛn mu na yɛhwɛ mpomma mu a, yehu nneɛma a nnipa ayeyɛ sɛ ɛyɛ nketenkete koraa. Nanso yemmisa sɛ, sɛ Yehowa fi soro hwɛ yɛn asase yi so a, saa na ohu Ahenni adwuma a yɛreyɛ no anaa? Dɛn na Yehowa ka faa nsɛm a Elifas ne Bildad kekae no ho? Ɔkaa Elifas, Bildad, ne Sofar anim sɛ wɔanka nokwasɛm. Nanso, Yehowa ani gyee Hiob ho, na ɔfrɛɛ Hiob sɛ “m’akoa.” (Hiob 42:7, 8) Nokwasɛm ne sɛ, onipa “so wɔ mfaso ma Onyankopɔn.”\n‘DƐN NA WODE MA NO?’\n3. Asɛm bɛn na Elihu ka faa mmɔden a yɛrebɔ sɛ yɛbɛsom Yehowa no ho, na dɛn na na ɔrekyerɛ?\n3 Yehowa anteɛ Elihu so sɛ obisaa asɛm a edi hɔ yi. Elihu bisae sɛ: “Sɛ woyɛ nea ɛteɛ a, dɛn na ɛde ma [Onyankopɔn], na dɛn na onya fi wo nsam?” (Hiob 35:7) Enti nea na Elihu reka ne sɛ mfaso biara nni mmɔden a yɛrebɔ sɛ yɛbɛsom Onyankopɔn no so anaa? Dabi. Nea na Elihu reka ne sɛ, sɛ yɛansom Yehowa a, hwee renhia no. Yehowa nhia obiara mmoa. Yɛrentumi mma onnya ne ho, anaa onnya tumi nka nea ɔwɔ no ho. Mmom no, suban pa, ɔdom akyɛde, ne ahoɔden biara a yɛwɔ no, Onyankopɔn na ɔde ama yɛn. Na ohu sɛnea yɛde akyɛde a ɛte saa no yɛ adwuma.\n4. Yehowa de adɔe a yɛyɛ afoforo no toto dɛn ho?\n4 Sɛ yɛyɛ Yehowa asomfo adɔe a, Yehowa fa no sɛ ɛyɛ ɔno ankasa na yɛreyɛ ama no. Mmebusɛm 19:17 ka sɛ: “Nea ɔdom ɔbrɛfo no de fɛm Yehowa, na nea ɔde ama no, Obetua no ka.” Yemmisa sɛ, nea kyerɛwsɛm yi reka yi kyerɛ sɛ adɔe biara a yɛyɛ abrɛfo no, Yehowa hu anaa? Yebetumi aka paa sɛ, yɛn nnipa a yɛnsɛ hwee yi, sɛ yɛyɛ afoforo adɔe a, amansan Bɔfo no fa no sɛ ɔde yɛn ka anaa? So obu adɔe a ɛte saa a yɛyɛ no sɛ ɛyɛ bosea a yɛabɔ no, na ɔbɛhwɛ atua yɛn ka na wahyira yɛn wɔ ho anaa? Ɛte saa, na Onyankopɔn Ba no sii so dua.—Kenkan Luka 14:13, 14.\n5. Nsɛmmisa bɛn na yɛrebesusuw ho?\n5 Yehowa frɛɛ odiyifo Yesaia sɛ ɔmmɛkasa mma no. Wei kyerɛ sɛ, Yehowa ani gye ho sɛ ɔde nnipa anokwafo bedi dwuma ama n’atirimpɔw abam. (Yes. 6:8-10) Yesaia yii ne yam gyee frɛ a Yehowa frɛɛ no no so. Ɛnnɛ, nnipa mpempem pii ayi wɔn yam reka sɛ “Mini, soma me.” Nnipa a wɔte saa no reyɛ nnwuma ahorow a ɛyɛ den wɔ Yehowa som mu. Nanso, ebia obi bebisa sɛ: ‘Enti adwuma a mereyɛ no ho hia ankasa? Ɛwom, m’ani sɔ sɛ Yehowa adom me ama mereyɛ n’adwuma no bi. Nanso, sɛ meyere me ho oo, sɛ manyere me ho oo, so Yehowa renyɛ nea ehia sɛ ɔyɛ biara mma n’Asɛm no mma mu anaa?’ Momma yɛnhwɛ sɛnea nsɛm bi a esisii wɔ Debora ne Barak bere so no bɛboa yɛn ama yɛanya saa nsɛmmisa yi ho mmuae.\nEHU KAA WƆN, NANSO ONYANKOPƆN HYƐƐ WƆN DEN\n6. Nsonsonoe bɛn na na ɛwɔ nnipa a na wɔte Israel nkuraa ase ne Yabin asraafo no ntam?\n6 Ná Kanaan hene Yabin ‘ahyɛ Israelfo so denneennen’ mfe 20. Ná nkuraa no asefo suro mpo sɛ wobefi adi. Sɛ wohwɛ Israelfo a na wɔtete nkuraa ase no a, sɛ ɛba akodi a, na wɔrentumi nnyina Yabin asraafo no anim efisɛ na Israelfo no nsiesiee wɔn ho. Ná wonni akode a wɔde bɛkɔ ɔko anaa nea wɔde bɛbɔ wɔn ho ban. Nanso, wɔn atamfo no de, na wɔwɔ ɔko nteaseɛnam 900 a kantankrankyi tuatua ho.—Atem. 4:1-3, 13; 5:6-8. *\n7, 8. (a) Akwankyerɛ bɛn na Yehowa dii kan de maa Barak? (b) Ɛyɛɛ dɛn na Israelfo no dii Yabin asraafo no so nkonim? (Hwɛ mfonini a ɛwɔ adesua yi mfiase no.)\n7 Yehowa nam odiyifobea Debora so de ahyɛde a emu da hɔ yi maa Barak sɛ: “Fa mmarima mpem du fi Naftali ne Sebulon mmusua mu ka wo ho kɔ Bepɔw Tabor so. Na mɛtwetwe Yabin sahene Sisera ne ne nteaseɛnam ne ne dɔm aba wo nkyɛn wɔ Kison subon no ho, na mede no bɛhyɛ wo nsa.”—Atem. 4:4-7.\n8 Atuhoamafo a na wɔrehwehwɛ wɔn no ho asɛm no trɛwee. Wɔn a wɔatu wɔn ho ama no boaboaa wɔn ho ano wɔ Bepɔw Tabor ho. Barak yɛɛ ntɛm de akwankyerɛ a Yehowa de mae no yɛɛ adwuma. (Kenkan Atemmufo 4:14-16.) Bere a ɔko no ankasa rekɔ so wɔ Taanak no, osu kɛse bi tɔe mpofirim maa ɛhɔ nyinaa danee atɛkyɛ. Barak tiw Sisera asraafo no akwansin 15 (kilomita 24) koduu Haroset. Bere a Sisera duu ɔkwan no mu baabi no, osi fii ne teaseɛnam no mu. Ná anka teaseɛnam no yɛ akode a ɛyɛ hu, nanso afei de na abɛyɛ akode a mfaso biara nni so. Ɛno akyi no, otuu mmirika kɔɔ Saananim. Ɛbɛyɛ sɛ na Saananim bɛn Kedes. Sisera kɔhwehwɛɛ guankɔbea wɔ Kenini Heber yere Yael ntamadan mu, na Yael gyee Sisera fɛw so. Esiane sɛ na ɔko no ama Sisera abrɛ nti, ɔdaa hatee. Ná Sisera ayɛ mmerɛw saa bere no. Enti Yael de akokoduru kum no. (Atem. 4:17-21) Israelfo dii wɔn tamfo no so nkonim! *\nATUHOAMA ADWUMA—ƐHO ADWENE A ƐTEƐ NE NEA ƐNTEƐ\n9. Ɔko a Israelfo ne Sisera koe no ho nsɛm bɛn na ɛwɔ Atemmufo 5:20, 21?\n9 Ɛsɛ sɛ yesua Atemmufo ti 4 ne ti 5 bom, efisɛ sɛ yɛkenkan ti 5 no a, ɛboa yɛn ma yɛte nsɛm a ɛwɔ ti 4 no ase yiye. Sɛ nhwɛso no, Atemmufo 5:20, 21 ka sɛ: “Nsoromma fi soro bɛkoe, wofi wɔn akwan so ne Sisera bɛkoe. . . . Kison asubɔnten hohoroo wɔn kɔe.” Kyerɛwnsɛm yi kyerɛ sɛ abɔfo bɛboaa Israelfo no anaa abo bi na efii soro bekunkum Kanaanfo no anaa? Kyerɛwnsɛm no nkyerɛkyerɛ mu. Nanso, ɛma yehu sɛ osu kɛse no tɔɔ beae pɔtee bi wɔ bere pɔtee bi mu maa ɔko nteaseɛnam 900 no tintimii. Sɛ ɛnyɛ Onyankopɔn na ɔma ɛbaa saa a, hena bio na obetumi ayɛ saa? Atemmufo 4:14, 15 ka no mprɛnsa sɛ Yehowa na ɔmaa Israelfo no dii nkonim. Israelfo 10,000 a wotuu wɔn ho mae no mu biara nni hɔ a na obetumi ahoahoa ne ho sɛ ɔno na ɔmaa Israelfo no dii nkonim.\n10, 11. Dɛn ne “Meros,” na adɛn nti na wɔdomee no?\n10 Bere a Israelfo no dii nkonim anwonwakwan so no, Debora ne Barak too nkonimdi dwom bi de hyiraa Yehowa. Nanso, nea ɛyɛ nwonwa ne sɛ, bere a wɔreto dwom no, wɔkae sɛ: “Yehowa bɔfo kae sɛ, ‘Monnome Meros,’ ‘Monnome ɛhɔfo, efisɛ wɔammɛboa Yehowa, wɔamfa nnɔmmarima ammɛboa Yehowa.’”—Atem. 5:23.\n11 Ɛda adi sɛ, dome a wɔdomee Meros no yɛɛ adwuma paa efisɛ seesei yennim dekode a na wɔfrɛ no Meros no. Ná ɛyɛ kurow a bere a na wɔrehwehwɛ nkurɔfo ama wɔatu wɔn ho ama no, emufo antu wɔn ho amma anaa? Sɛ na ɛyɛ kurow a ɛda ɔkwan a Sisera faa so guanee no ho a, yemmisa sɛ, na anka emufo betumi akyere Sisera ɛnna wɔankyere no anaa? So na kurow no mufo betumi aka sɛ wɔante sɛ Yehowa rehwehwɛ nkurɔfo ama wɔatu wɔn ho ama anaa? Anyɛ yiye koraa no, nnipa mpem du na wofi saa ɔmantam no mu tuu wɔn ho mae kɔkoe. Yɛmfa no sɛ, nnipa a na wɔwɔ Meros no huu Sisera a na ɔyɛ ɔkofo a ne tirim yɛ den no sɛ ɔno nkutoo de ahoyeraw retu mmirika atwam wɔ wɔn kurow no mu. Ná anka wei bɛyɛ hokwan kɛse a nnipa a na wɔwɔ Meros no de bɛyɛ biribi aboa ama Yehowa atirimpɔw anya nkɔso na ama wɔanya Yehowa nhyira. Nanso yemmisa sɛ, bere a wonyaa hokwan kɛse a ɛte saa no, wɔanyɛ ho hwee anaa? Sɛ saa a, ɛnde hwɛ nsonsonoe kɛse a na ɛwɔ nnipa a wɔwɔ Meros no ne Yael ntam. Kyerɛwsɛm a edi hɔ no bɔ amanneɛ sɛ, Yael de, ɔyɛɛ ade akokoduru so!—Atem. 5:24-27.\n12. Nsonsonoe a ɛwɔ nnipa suban mu bɛn na yehu wɔ Atemmufo 5:9, 10, na dɛn na ɛsɛ sɛ yesua fi mu nnɛ?\n12 Ɛsono suban a nnipa a wɔne Barak kɔɔ ɔko no daa no adi, ɛnna ɛsono suban a wɔn a wɔne no ankɔ no nso daa no adi. Atemmufo 5:9, 10 ma yehu saa nsonsonoe no. Debora ne Barak kamfoo ‘Israel asahene a woyii wɔn yam bae’ no. Wɔn a woyii wɔn yam bae no, na wɔnte sɛ wɔn a ‘wɔtete mfurummere so’ no koraa. Ahantan nti, wɔn a na ‘wɔtete mfurummere so’ no ankɔ ɔko no bi, na mmom na ‘wɔtete kuntu fɛfɛ so’ a nea ɛkyerɛ ne sɛ, na wɔn ani gye asetena pa ho! Saa nkurɔfo no ‘faa atempɔn so,’ kyerɛ sɛ, na wɔpɛ asetena a ahotɔ wom. Nanso, wɔn a wɔne Barak kɔe no de, wotuu wɔn ho mae dii ako wɔ Tabor mmepɔw a ɛso yɛ mmonkyimmɔnka so ne Kison subon a emu yɛ atɛkyɛ no mu! Wɔka kyerɛɛ wɔn a wodi anigyede akyi no nyinaa sɛ ‘wonsusuw ho!’ Nokwasɛm ne sɛ, na ɛsɛ sɛ wɔn a wodi anigyede akyi no dwinnwen wɔn ani a na wɔabu agu Yehowa adwuma so no ho. Saa ara na ɛnnɛ, ɛsɛ sɛ obiara a ɔmfa ne koma nyinaa nsom Onyankopɔn no nso dwinnwen ho yiye.\n13. Ɔkwan bɛn so na ɛsono suban a Ruben, Dan, ne Aser mmusuakuw no daa no adi ne suban a Sebulon ne Naftali mmusuakuw no nso daa no adi?\n13 Wɔn a wotuu wɔn ho mae no huu sɛnea Yehowa daa ne ho adi sɛ ɔno ne Otumfoɔ pumpuni no. Enti, bere a “wofii ase kaa Yehowa adetrenee ho asɛm” no, wonyaa biribi titiriw a na wɔbɛka ho asɛm. (Atem. 5:11) Nanso, Atemmufo 5:15-17 ka Ruben, Dan, ne Aser mmusuakuw no mu biara ho asɛm sɛ wodwinnwen wɔn ankasa ahonyade ho sen sɛ wobedwen Yehowa adwuma no ho. Wɔn ankasa ahonyade a na wɔredwinnwen ho no bi ne wɔn nguan, nsuhyɛn, ne nsuhyɛn gyinabea. Nanso, Sebulon ne Naftali ‘de wɔn kra too wɔn nsam’ boaa Debora ne Barak. (Atem. 5:18) Suban a mmusuakuw ahorow no daa no adi wɔ wɔn ho a wobetu ama ho no, yebetumi anya asuade titiriw bi afi mu.\n14. Ɛnnɛ, dɛn na yɛyɛ de kyerɛ sɛ yɛtaa Yehowa tumidi akyi?\n14 Ɛnnɛ, wɔmfrɛ yɛn sɛ yenkodi ako wɔ honam fam, na mmom yɛanya hokwan sɛ yɛde nsi ne ahokeka bɛka asɛmpa no akokoduru so. Ɛnnɛ paa na ehia sɛ Yehowa asomfo tu wɔn ho ma wɔ n’ahyehyɛde no mu. Anuanom mmarima, anuanom mmea, ne mmabun ɔpepem pii atu wɔn ho ama reyɛ bere nyinaa som adwuma no sɛ akwampaefo, Betel adwumayɛfo, ne Ahenni Asa adansifo atuhoamafo. Ebinom nso tu wɔn ho ma yɛ nnwuma wɔ amansin ne amantam nhyiam ase. Wo de, yɛnhwɛ asafo mu mpanyimfo a wɔne Ayaresabea Ntam Nkitahodi Boayikuw ahorow yɛ adwuma no, ne wɔn a wɔyɛ amantam nhyiam ho nhyehyɛe no. Wei yɛ asɛyɛde a emu yɛ duru paa. Ɛsɛ sɛ anuanom a wɔte saa no nya awerɛhyem sɛ Yehowa ani sɔ sɛ wɔatu wɔn ho ama reyɛ ne som adwuma no paa, na ne werɛ remfi adwuma a wɔreyɛ no.—Heb. 6:10.\nAnsa na wubesi gyinae bi no, susuw sɛnea ɛbɛka w’abusua ne asafo a wowom no ho (Hwɛ nkyekyɛm 15)\n15. Yɛbɛyɛ dɛn ahu sɛ Yehowa som adwuma no ho anigye a yɛwɔ no ano mmrɛɛ ase?\n15 Ɛfata sɛ yɛn mu biara bisa ne ho sɛ: ‘Ɛnhaw me sɛ afoforo mmom na wɔreyɛ ɔsom adwuma no fã kɛse no ara? Honam fam nneɛma a merehwehwɛ no ho hia me kɛse sen ɔsom adwuma no a metu me ho ama ayɛ bi no anaa? Sɛnea Barak, Debora, Yael, ne nnipa 10,000 a wotuu wɔn ho mae no yɛe no, so me nso mewɔ gyidi ne akokoduru sɛ mede nea mewɔ biara bedi ahyɛde a emu da hɔ a Yehowa de ama yɛn no so? Sɛ meredwinnwen ho sɛ metu akɔtena kurow anaa ɔman foforo bi so akɔpɛ sika pii ne asetena pa a, so mabɔ ho mpae asusuw sɛnea ɛbɛka m’abusua ne asafo a mewom no ho anaa?’ *\n16. Dɛn na yebetumi de ama Yehowa a onni bi dedaw?\n16 Yehowa adi yɛn ni sɛ wama yɛanya hokwan ataa ne tumidi akyi. Efi bere a edi kan a Ɔbonsam daadaa nnipa sɛ wɔmmɛka ne ho mma wɔnsɔre ntia Yehowa tumidi no, sɛ wugyina Yehowa nniso no afã a, ɛma Satan hu pefee sɛ wunni n’afã. Gyidi ne nokwaredi na ɛma yetu yɛn ho ma yɛ Yehowa som adwuma no, na ɛsɔ n’ani. (Mmeb. 23:15, 16) Sɛ wotaa Yehowa tumidi akyi a, ɛma onya asɛm de bua mpoa a Satan atwa no no. (Mmeb. 27:11) Enti sɛ woyɛ osetie na wudi Yehowa nokware a, na wode biribi a ɛsom bo ma Yehowa rema no, na ɛma n’ani gye paa.\n17. Dɛn na Atemmufo 5:31 ma yehu fa nneɛma a ɛbɛba daakye ho?\n17 Ɛrenkyɛ, nnipa a wɔbɛtena asase so nyinaa bɛyɛ nnipa a wɔpɛ Yehowa tumidi sen tumidi foforo biara. Hwɛ sɛnea yɛrehwɛ saa da no kwan! Yɛte nka te sɛ Debora ne Barak. Wɔtoo dwom sɛ: “Yehowa, ma w’atamfo nyinaa nsɛe saa ara, na ma w’adɔfo nyɛ sɛ owia a egyina so denneennen.” (Atem. 5:31) Saa abisade yi bɛbam bere a Yehowa beyi Satan wiase bɔne yi afi hɔ no! Sɛ Harmagedon ko no fi ase a, wɔrenhia nnipa a wobetu wɔn ho ama asɛe atamfo no. Saa bere no, ‘yɛbɛyɛ komm na yɛahwɛ sɛnea Yehowa begye yɛn nkwa.’ (2 Be. 20:17) Nanso enkosi saa bere no, yɛwɔ hokwan pii a yɛde akokoduru ne nsi bɛtaa Yehowa tumidi akyi.\n18. Atuhoama adwuma a woreyɛ no, ɛka wɔn a wonya so mfaso no sɛn?\n18 Bere a Debora ne Barak fii wɔn nkonimdi dwom no ase no, Ɔsorosoroni no na wɔhyɛɛ no anuonyam, na ɛnyɛ nnipa. Wɔtoo dwom no sɛ: ‘Munhyira Yehowa sɛ nkurɔfo yii wɔn yam bae!’ (Atem. 5:1, 2) Ɛnnɛ nso, sɛ wutu wo ho ma a, ɛbɛka wɔn a wonya so mfaso no ama ‘wɔahyira Yehowa’ anaa wɔahyɛ no anuonyam.\n^ nky. 6 Kantankrankyi yɛ dade tenten a ano yɛ nnam. Ɛtɔ da a, wɔkoa ano. Ɛbɛyɛ sɛ na wɔde kantankrankyi no tuatua nteaseɛnam no ntwahonan ho. Hena na na ɔbɛpɛ ne ho asɛm sɛ ɔbɛkɔ akode a ɛyɛ hu saa no ho?\n^ nky. 8 Sɛ wohwɛ asɛm a wɔato din “Mesɔree sɛ Ɔbaatan wɔ Israel” no mu a, anigyesɛm yi ho nsɛm pii wom. Ɛwɔ August 1, 2015, Ɔwɛn-Aban no mu.\n^ nky. 15 Hwɛ asɛm a yɛato din “Sikasɛm Ho Dadwene” a ɛwɔ July 1, 2015, Ɔwɛn-Aban mu no.


So Wokae?—December 2012 | Adesua\nSo woatɔ wo bo ase akenkan Ɔwɛn-Aban a aba nnansa yi no? Ɛnde, hwɛ sɛ wubetumi abua nsɛmmisa a edidi so yi anaa:\nYɛbɛyɛ dɛn adum anokurokuro gya no?\nƐsɛ sɛ yɛhwehwɛ yɛn koma mu. Sɛ́ anka yebenya yɛn nua ho adwemmɔne no, ɛsɛ sɛ yebisa yɛn ho nea enti a yɛkeka ne ho nsɛm. Adwene bɛn na yɛde keka ne ho nsɛm? Yɛpɛ sɛ yɛbrɛ no ase na yɛn anim ba nyam anaa? Afei ɛsɛ sɛ yɛkae sɛ sɛ yɛkeka yɛn nua ho nsɛm a, ɛbɛsɛe yɛne no ntam koraa.—8/15, kratafa 21.\nƆkwan bɛn so na Mose Mmara no ma yehu adwene a Onyankopɔn wɔ wɔ mmea ho?\nNá Israel mmea wɔ fahodi, na na wotumi sua nneɛma pii nso. Ná wɔwɔ nidi ne obu ne ahobammɔ.—9/1, kratafa 5-7.\nNsɛm bɛn na ebesisi ansa na Yehowa da no aba?\nWɔbɛpae mu aka “Asomdwoe ne dwoodwoo!” Amanaman no bɛtow ahyɛ Babilon Kɛse no so. Afei wɔbɛtow ahyɛ Onyankopɔn nkurɔfo so. Harmagedon ko no bɛba, na ɛno akyi no wɔbɛkyekyere Satan ne n’adaemone de wɔn agu amoa donkudonku mu.—9/15, kratafa 4.\nƐda a awiei no bɛba a yennim no boa yɛn dɛn?\nDa ne dɔn a awiei no bɛba a yennim no ma nea ɛwɔ yɛn komam da adi. Bio nso ɛma yenya hokwan yɛ nneɛma a ɛma Onyankopɔn koma tɔ ne yam. Ɛma yeyi yɛn yam som Onyankopɔn, na yɛboa afoforo. Afei ɛboa yɛn ma yɛde yɛn ho nyinaa to Onyankopɔn so na ɛma yɛde n’Asɛm di dwuma wɔ biribiara mu. Bio, sɔhwɛ a yɛfa mu nnɛ no ma yɛn gyidi yɛ den.—9/15, kratafa 24-25.\nYɛbɛyɛ dɛn de asɛm a ɛwɔ Genesis 3:19 aboa obi a ogye di sɛ Ɔbonsam gya wɔ hɔ?\nSaa kyerɛwsɛm no ka sɛ Adam wu a ɔbɛsan akɔ dɔte mu; ɛnka sɛ ɔbɛkɔ Ɔbonsam gya mu.—10/1, kratafa 13.\n“Nsoromma ason” a ɛwɔ Yesu nsa nifa mu a Adiyisɛm 1:16, 20 ka ho asɛm no gyina hɔ ma hefo?\nEgyina hɔ ma asafo mu ahwɛfo a wɔasra wɔn, nanso yɛreka a, ɛfa asafo mu mpanyimfo nyinaa ho.—10/15, kratafa 14.\nSɛ abusua bi ho aka dɔɔso a, wɔbɛyɛ no dɛn?\nƐsɛ sɛ awarefo de ntoboase ka wɔn ka no ho asɛm; ɛnsɛ sɛ wɔde biribiara sie. Ɛbɛyɛ papa sɛ wɔsẽsẽ ɛka a seesei wɔbɔ nyinaa. Ebia wobetumi atew ɛka a abusua no bɔ so anaa wɔbɛhwɛ kwan a wɔbɛfa so ama abusua no anya sika kakra aka nea wɔwɔ ho. Ɛsɛ sɛ wohu ɛka a wobedi kan atua. Bio nso wobetumi ne wɔn a wɔde wɔn ka no atena ase asusuw ne tua ho. Nanso sɛ nneɛma ankɔ sɛnea ɛsɛ sɛ ɛkɔ a, ɛnsɛ sɛ ɛyɛ wɔn nwonwa; afei nso ɛnsɛ sɛ wɔma sika gye wɔn adwene. (1 Tim. 6:8)—11/1, kratafa 19-21.\nDɛn na Yesu yɛe de kyerɛe sɛ ɔbrɛ ne ho ase sɛnea wɔaka ho asɛm wɔ Yesaia 50:4, 5 no?\nƐhɔ ka sɛ nea wɔama no “asuafo tɛkrɛma” no ‘rensan n’akyi.’ Yesu brɛɛ ne ho ase yɛɛ aso tiee nea n’Agya kyerɛɛ no biara. Ná ne ho pere no sɛ obesua biribi afi Yehowa nkyɛn, na bere a Onyankopɔn brɛɛ ne ho ase na ɔdaa mmɔborɔhunu adi kyerɛɛ adesamma abɔnefo no, na Yesu rehwɛ.—11/15, kratafa 11.\nƆkwan bɛn so na Estonia setampo bi daa no adi sɛ Yehowa Adansefo annyae wɔn mudi mu?\nAfe 2007 no, Estonia Posɔfese mpanyimfo twaa setampo bi de kaee Estoniafo a Stalin bere so wokunkum wɔn no. Na wɔakyerɛw nɔma 382 agu setampo no so. Na ɛno kyerɛ Yehowa Adansefo ne wɔn mma dodow a wotwaa wɔn asu 1951 kɔɔ nneduaban mu wɔ Russia mfinimfini tɔnn.—12/1, kratafa 27-28.\nSo Wokae?—December 2012


אגרת פולוס הראשונה אל-טימותיוס 6 HHH - 1 Timoteo 6 ASCB\n1Ɛsɛ sɛ wɔn a wɔyɛ asomfoɔ no nyinaa de anidie ma wɔn wuranom sɛdeɛ ɛbɛyɛ a wɔn mu bi nkasa ntia Onyankopɔn ne yɛn nkyerɛkyerɛ. 2Ɛnsɛ sɛ asomfoɔ bu wɔn wuranom a wɔyɛ agyidifoɔ no abomfiaa sɛ wɔyɛ anuanom enti. Mmom, ɛsɛ sɛ wɔsom wɔn yie, ɛfiri sɛ, wɔn som no ho wɔ mfasoɔ ma agyedifoɔ ne adɔfoɔ bebree. 3Ɛsɛ sɛ mokyerɛkyerɛ na moka yeinom nyinaa. Obiara a ɔbɛma nkyerɛkyerɛ foforɔ na ɔnka nokorɛ a ɛfa yɛn Awurade Yesu Kristo ne yɛn nyamesom ho no 4yɛ ɔhantanni a ɔnnim hwee. Ɔyɛ obi a ɔfiri adwemmɔne mu gye akyinnyeɛ na ɔka nsɛm a ɛnam so de anibereɛ, akasakasa, kasafi, nnipa ho adwemmɔne 5ne mansotwe a ɛfiri adwene a emu nnɔ mu na nokorɛ nni mu ba. Wɔdwene sɛ nyamesom yɛ kwan bi a wɔnam so pɛ sika.\n6Onyamesom pa a abodwoɔ wɔ muo yɛ adenya kɛseɛ. 7Yɛamfa hwee amma ewiase. Saa ara nso na yɛremfa hwee nkɔ. 8Ɛno enti, sɛ yɛwɔ aduane ne ntoma a, ɛno nko dɔɔso ma yɛn. 9Wɔn a wɔpɛ sɛ wɔnya wɔn ho no kɔtɔ sɔhwɛ mu na ɛdane ɔhaw ma wɔn ma ɛtwe wɔn kɔ ɔsɛeɛ mu. 10Na sikanibereɛ yɛ bɔne nyinaa nhini. Nnipa bi de sikanibereɛ asi wɔn ani so dendeenden nam so ama wɔapa wɔn gyidie ama awerɛhoɔ ahyɛ wɔn akoma ma.\n11Enti, wo a woyɛ Onyankopɔn onipa, twe wo ho firi yeinom nyinaa ho. Di tenenee, Onyamesom pa, gyidie, ɔdɔ, boasetɔ ne ɔdwoɔ akyi. 12Bɔ gyidie mu mmirikatuo no ho mmɔden na pere nya nkwa a ɛnni awieeɛ no ma wo ho, ɛfiri sɛ, saa abrabɔ yi enti na ɛberɛ a wodaa wo gyidie adi wɔ adansefoɔ bebree anim no, Onyankopɔn frɛɛ wo. 13Meka no wɔ Onyankopɔn a ɔma nneɛma nyinaa nkwa no ne Kristo Yesu a ɔkaa nokorɛ wɔ Pontio Pilato anim, hyɛ wo sɛ, 14tie mmara a mahyɛ ama wo no na di so pɛpɛɛpɛ kɔsi da a Yesu Kristo bɛba. 15Onyankopɔn a wɔahyira no na ɔno nko ara di Ɔhene, Ahene mu Ɔhene ne Awura mu Awurade no bɛma no aba ɛberɛ a ɛsɛ mu. 16Ɔno nko na ɔwɔ hɔ daa, ɔte hann a obi ntumi mmɛn ho mu. Obiara nhunuu no da na obiara nso rentumi nhunu no da. Ɔno na anidie ne tumi a ɛnni awieeɛ wɔ no. Amen.\n17Bɔ ewiase yi mu ahonyafoɔ kɔkɔ sɛ, wɔmmfa wɔn ahonya nhoahoa wɔn ho, na wɔmmfa wɔn anidasoɔ nso nhyɛ adehunu te sɛ ahonya mu, na mmom, wɔmfa wɔn ho nto Onyankopɔn a ɛnam nʼadɔeɛ so, ɔmaa yɛn asetena mu nneɛma pa nyinaa no so. 18Hyɛ wɔn sɛ, wɔnyɛ papa na wɔnyɛ adefoɔ wɔ nnwuma pa yɛ mu. Wɔnyɛ ayamyɛ na wɔne afoforɔ nkyɛ. 19Sɛ wɔyɛ saa a, wɔbɛto fapem pa ama wɔn daakye. Na wɔnam so anya asetena a ɛyɛ asetena pa.\n20Timoteo, hwɛ deɛ wɔde ahyɛ wo nsa no so yie. Twe wo ho firi ahuhusɛm ne akyinnyehunu a wɔnam atorɔ so frɛ no “Nimdeɛ” no ho. 21Nnipa bi gye tom sɛ wɔwɔ saa nimdeɛ no nam so ahwere gyidie kwan no.\nASCB : 1 Timoteo 6


M’ani Nnye Sɛnea Mete Ho—Adɛn Ntia?\nKENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nAhwehwɛ nni atoro, nanso nneɛma pii wɔ hɔ a yenhu wɔ ahwehwɛ mu.\nWo deɛ hwɛ asɛm yi: Sɛ Julia hwɛ ahwehwɛ mu a, nea ohu ara ne obolo. Obisa ne ho sɛ, “Kɛseɛ wei deɛ mede rekɔ he? Ɛsɛ sɛ me so tew.” Nanso daa nea n’awofo ne ne nnamfo ka ne sɛ ɔyɛ “hweaa.”\nBiribiara a Julia bɛyɛ ama ne so atew no ɔbɛyɛ. Nnansa yi koraa deɛ, nea abɛtɔ mu ne sɛ ɔpɛ sɛ ɔkyen ne ho kɔm . . .\nWone Julia a, anka wobɛyɛ dɛn?\nEbia wubehu wo ho te sɛ obi a ogyina ahwehwɛ bɔne anim\nObiara pɛ sɛ ne ho yɛ fɛ, enti biribi saa hia wo a, ne kwan so a. Bible koraa ka sɛ na Sara, Rahel, Abigail, Yosef, ne Dawid yɛ nnipa a wɔn ho yɛ fɛ. Bible san ka sɛ na ababaa bi a ne din de Abisag “ho yɛ fɛ papa.”—1 Ahene 1:4.\nNanso mmabun bi wɔ hɔ a ahoɔfɛ hia wɔn dodo. Wei tumi de ɔhaw pii ba. Wo deɛ hwɛ:\nWobisabisaa mmaayewa bi nsɛm, na wɔn mu ɔha mu nkyekyɛm 58 kaa sɛ wɔsoso. Nanso wohwɛ mu paa a, wɔn mu ɔha mu nkyekyɛm 17 na yebetumi aka sɛ wɔso ampa.\nWɔyɛɛ nhwehwɛmu foforo, na wohuu sɛ mmea ɔha mu nkyekyɛm 45 yɛ hweaa, nanso na ɛyɛ wɔn sɛ wɔso dodo.\nEbinom suro sɛ wɔbɛyɛ kɛse enti wɔmpɛ sɛ wɔn ani bɛbɔ aduan so mpo. Wɔkyen wɔn ho kɔm ma ɛtɔ da a na ayɛ owu ne nkwa asɛm.\nSɛ wusuro sɛ wobɛyɛ kɛse nti worekyen wo ho kɔm a, kae sɛ ɛyɛ biribi a ɛyɛ hu, enti hwehwɛ mmoa. Wo ne w’awofo anaa ɔpanyin a wubetumi aka w’asɛm akyerɛ no mmɔ ho nkɔmmɔ. Bible ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmebusɛm 17:17.\nDƐN PAA NA ƐSƐ SƐ WODE W’ADWENE SI SO?\nYɛreka paa a, sɛ nkurɔfo bɛpɛ w’asɛm oo, wɔrempɛ w’asɛm oo, ne nyinaa gyina wo suban so. Wo deɛ yɛmfa Dawid ba Absalom nyɛ nhwɛso. Bible ka sɛ:\n‘Obiara nni hɔ a na ne ho yɛ fɛ sɛ Absalom. Na dɛm biara nni ne ho.’—2 Samuel 14:25.\nNanso na ɔyɛ onipabɔnefo a ahantan ne akɛsesɛm adidi ne mu. Ɛno nti Bible nka Absalom ho asɛmpa koraa. Nea yehu ara ne ɔbarima kontomponi a awudisɛm ahyɛ no ma.\nBible afotu yi fata paa:\n“Monhyɛ nipasu foforo.”—Kolosefo 3:10.\n‘Mommma mo ahosiesie nnyɛ nnipa ani so de, na mmom momma ɛnyɛ komam nipa a wahintaw.’—1 Petro 3:3, 4.\nƐwom, ɛnyɛ bɔne sɛ obi bɛma ne ho ayɛ fɛ, nanso suban pa ho hia sen ahoɔfɛ koraa. Yɛreka a yɛreka yi, wo suban pa na ɛbɛma nkurɔfo apɛ w’asɛm, na ɛnyɛ wo tenten ne wo kɛse anaa w’animdua. Abaayewa bi a yɛfrɛ no Felicia kae sɛ: “Ahoɔfɛ twetwe nkurɔfo ba wo nkyɛn, nanso wo suban na yɛde bɛkae wo.”\nWUHU WO HO SƐN?\nWohwɛ ahwehwɛ mu a, ɛyɛ a wo werɛ how?\nWopɛ sɛ wo ho yɛ fɛ nti, ɛwom a ɛyɛ wo sɛ kyen wo yam kɔm anaa mpo kɔyɛ oprehyɛn fa sesa wo honam?\nWubetumi asesa biribi wɔ wo ho a, anka dɛn na wobɛsesa? (Hwɛ nea ɛfa wo ho na sɛlɛt.)\nWO TI NHWI\nWO HONAM ANI\nNsɛmmisa mmienu a edi kan no, wokaa aane? Nea etwa to no nso wosɛlɛtee mmiɛnsa anaa nea ɛboro saa? Ɛnde hyɛ wei nsow: Ebetumi aba sɛ sɛnea wuhu wo ho no, ɛnyɛ saa koraa na nkurɔfo hu wo. Woanhwɛ yiye a, wubedi ahoɔfɛ akyi adwennwen ahaw wo ho anaa wobɛyɛ biribi apira wo ho kwa.—1 Samuel 16:7.\nƐdɛn na metumi ayɛ de ahwɛ m’apɔwmuden so yiye?\nƐdɛn na metumi ayɛ de ateɛteɛ m’apɔw mu?\nSɛ m’adamfo bi ka kyerɛ me sɛ ɔrekyen ne yam kɔm na ama ne so atew a, dɛn na mɛyɛ?\nHwɛ video a wɔato din Nea W’atipɛnfo Ka—Ahoɔfɛ wɔ www.jw.org. (Kɔ BIBLE NKYERƐKYERƐ > MMABUN)


Nnwentom - Wikipedia\nNnwentoma yɛ din a wɔde frɛ kente wɔ Akanfo nkurow mu. Wonya kente yi fi slikyi ne asaawafuturu berea wɔn anwene ntoma no nteatea de abomu ama no ayɛ kɛse mua. Akanfo nkurow ahorow a wɔwɔ Gaana, Abibiman atɔe no edi kente ho dwuma paa. Saa nkurow no bi ne Asanteman( Bonwire, Adanwomase, Sakora Wonoo ne Ntonso. Saa nkurow yi nyinaa wɔ Asanteman nkurow kɛse baako a ɔde Kwabre. Nnipa a wɔwɔ Anafo- Apue, Mfinimfini me Atifi mantam nso fura kente . Edin kente no fi asemfua kenten wɔ Asante kasa mu. Akanfo frɛ kente nwentoma a ase kyerɛ sɛ ntoma a wɔn anwene . Kan no, na ɛyɛ Akanfo ahenfo ntoma a na ahenfo no fura no dapɔn nna nkotoo afei nso na wonni ho agoru koraa. Nanso mmerɛ kakra yi de, nnipa pii fura kente a wonni ho agoru koraa de nnidi a ɛsɛ ma ntoma no.\nAdweneasa ka kente ntoma ahorow no bi. Ne nnwene no yɛ soronko efisɛ w)to wɔnbo hyehyɛ nhoma no yie de hyɛ kwan biara aka ne nwene no mu. Akanfo pɛ kente a, wɔhwehwɛ no fi din a ɛdaso titiriw ansa na w)nahwɛ sɛ ɛyɛ tumtum, kɔkɔɔ anaa fitaa ansa na sɛnea ne nwene no te. Mpɛn pii no, kente hu mu gyina a ɛda mu wɔ ne tenten nwene no mu nanso ɛyɛ a , nsonsoeɛ ketewa bi na ɛda kente no din ne ne nwenebea mu. Akwan ahorow a wɔnya din de to kente so no bi fi kasakoa, nneɛma titiriw bi a ɛsi, ahenfo atitiriw, ahenfo maame ne nnua mu. Ne saa nti, ntoma no gyina hɔ ma ade a, edi mu.\nAbibifoɔ a ɔwɔ Abibiman atɔe mu na dii kan nyaa wɔn ntoma nwene kwan mmere pii a atwam. Na wɔnwene fa kwan so. Nanso, Akanfo abakɔsɛm kyerɛ sɛ, wɔn de, wɔhyɛɛ, ase nwene wɔankasa ntoma a obiara anfi baabi ankyerɛ wɔn sɛnea wɔn nwene ntoma. Kente ntoma ahyɛase fi Akan-Asanteman mu wɔ Ghana. Kente ntoma nwene fii ase w Akanfo tete ɔman kɛse Bonoman. Akanfo ahorow a wɔ fii Bonoman no kɔ kyekyee wɔn nkurow nketekete. Ayigbefo a ɛwɔ ɔman Ghana mu gyidi sɛ kente hyɛ ase fii wɔn hɔ na ɛmmom akwan a wɔfa so nwene ade mfitiase de ennfi wɔn hɔ. Ayigbefo yi san kase edin "Kente" no fi asɛmfua "Kente" a , asekyerɛ ɔbue ne mia ɛwɔ wɔn kasa mu sɛnea wɔnwene kente wɔ ne dua so no.\nAbakɔsmɛkyerɛ sɛ, kente nwene hyɛɛ berea nnamfo mmienu bi kvhuu ananse wɔ wɔn ahayɔ wɔ nnwura mu a na vrenwene ne dan. Nnamfo mmienu yi hwɛɛ na afei nso sua a nea na ananse no reyɛ no nna mmienu. Woduu fie no, wofii ase nwene nea wohuu sɛ ananse no reyɛ no.\nRetrieved from "https://tw.wikipedia.org/w/index.php?title=Nnwentom&oldid=20993"


14 “O Israel, san bra Yehowa wo Nyankopɔn nkyɛn,+ efisɛ wo bɔne ama woawatiriw.+ 2 Momfa nsɛm mmra Yehowa nkyɛn.+ Monka nkyerɛ no sɛ, ‘Fa bɔne firi+ na gye papa, na yɛde yɛn ano bɛbɔ anantwinini afɔre.+ 3 Asiria rentumi nnye yɛn nkwa.+ Na yɛrentena apɔnkɔ so.+ Yɛrenka nkyerɛ yɛn nsa ano adwuma bio sɛ: “O yɛn Nyankopɔn!” efisɛ wo na wuhu agyanka mmɔbɔ.’+ 4 “Mɛsa wɔn yare afi wɔn atuatew ho.+ Meyi me yam adɔ wɔn,+ efisɛ m’abufuw adan afi no so.+ 5 Mɛyɛ sɛ obosu ama Israel.+ Ɔbɛyɛ frɔmm sɛ sukooko na ne ntini atenetene sɛ Lebanon. 6 Ne mmaa bɛdennan, na n’anuonyam ayɛ sɛ ngodua,+ na ayi hua sɛ Lebanon. 7 Afei wɔbɛtena ne nwini ase+ bio na wɔadua aba; na wɔbɛfefɛw sɛ bobe.+ Na wɔbɛkae no sɛ Lebanon nsã. 8 “Efraim bɛka sɛ, ‘Dɛn bio na me ne ahoni wɔ yɛ?’+ “Na me ara mɛma mmuae na m’ani aku ne ho.+ Mete sɛ ɔpopaw dua frɔmfrɔm.+ Na me so na wubenya aba.” 9 Hena ne onyansafo a ɔbɛte nsɛm yi ase?+ Hena ne ɔbadwemma a obehu?+ Yehowa akwan teɛ,+ na treneefo na wɔbɛfa so;+ nanso mmaratofo bɛwatiriw wɔ so.+


Matej 8 CRO – Mateo 8 AKCB | Biblica\nMatej 8 CRO – Mateo 8 AKCB\n1Bere a Yesu sian bepɔw no, dɔm dii nʼakyi. 2Ɔkwatani bi baa Yesu nkyɛn bɛkotow no srɛɛ no se, “Me wura, mesrɛ wo, sɛ ɛyɛ wo pɛ a, sa me yare.”\n3Yesu teɛɛ ne nsa de kaa ɔkwatani no kae se, “Mɛsa wo yare. Wo ho mfi!” Amono mu hɔ ara, kwata no fii ne ho. 4Yesu ka kyerɛɛ no se, “Wo ne obiara nni wʼayaresa yi ho nkɔmmɔ. Kɔ na fa wo ho kɔkyerɛ ɔsɔfo, na bɔ afɔre a Mose hyɛɛ sɛ wɔmmɔ sɛ adansede no.”\n5Yesu kɔɔ Kapernaum. Oduu hɔ no, Roma asraafo ɔha so panyin bi baa ne kyɛn bebuu no nkotodwe kae se, 6“Awurade, mʼabofra abubu gu hɔ a ɔrehu amane; mesrɛ wo, bɛsa no yare ma me.”\n7Yesu ka kyerɛɛ no se, “Mɛba abɛsa no yare.”\n8Asraafo ha so panyin no tee Yesu asɛm a ɔkae no, ɔkae se, “Awurade, memfata sɛ woba me fi. Ka biribi na mʼabofra no ho bɛyɛ no den. 9Meyɛ obi a mehyɛ tumi ase, na mesan wɔ asraafo a wɔhyɛ mʼase. Meka kyerɛ wɔn mu bi sɛ ɔnkɔ a, ɔkɔ. Meka kyerɛ ɔfoforo se ɔmmra a, ɔba. Saa ara nso na mehyɛ me somfo sɛ ɔnyɛ biribi a, ɔyɛ ara ne no.”\n10Yesu tee saa asɛm no, ɛyɛɛ no nwonwa. Ɔdan nʼani, ka kyerɛɛ nnipadɔm a wodi nʼakyi no se, “Israelman mu nyinaa, minhuu gyidi a ɛte sɛɛ da. 11Na mereka akyerɛ mo se, nnipa pii befi apuei ne atɔe aba na wɔne Abraham, Isak ne Yakob abɛtena ase wɔ ɔsoro Ahenni no mu. 12Na Israelfo a wosiesiee ɔsoro ahenni maa wɔn no mu pii wɔ hɔ a wɔde wɔn nsa begu wɔn ti atwa agyaadwo na wɔatow wɔn agu sum kabii mu ama ɔyaw.”\n13Yesu ka kyerɛɛ asraafo so panyin no se, “Kɔ fie. Nea wugye di no mmra mu saa mma wo!” Abofra no ho tɔɔ no saa bere no ara mu!\nYesu Sa Petro Ase Yare\n14Yesu kɔɔ Petro fi. Ɔkɔtoo sɛ atiridii akyere Petro asebea ma ɔda hɔ. 15Yesu soo ne nsa mu maa atiridii no tu fii no so. Ɔsɔre noaa aduan maa wɔn.\n16Saa da no anwummere no, wɔde wɔn a wɔwɔ ahonhommɔne pii brɛɛ Yesu. Nʼanom asɛm a ɔkae no maa ahonhommɔne no nyinaa tu yerae, na wɔn a wɔyare no nyinaa nso ho tɔɔ wɔn. 17Eyi maa nea Odiyifo Yesaia kae se,\n“Ɔfaa yɛn ahoɔmmerɛw,\nna ɔsoaa yɛn nyarewa nyinaa” no baa mu.\n18Yesu huu sɛ dɔm no redɔɔso no, ɔka kyerɛɛ nʼasuafo no se, wontwa ɔtare no nkɔ nʼagya nohɔ. 19Ɛhɔ ara Yudani kyerɛkyerɛfo bi ka kyerɛɛ Yesu se, “Kyerɛkyerɛfo, baabiara a wobɛkɔ no, medi wʼakyi!”\n20Yesu buaa no se, “Sakraman wɔ wɔn abon, wim nnomaa nso wɔ mmerebuw, nanso me, Onipa Ba no de, minni baabi a mede me ti to!”\n21Asuafo no mu baako bɛka kyerɛɛ no se, “Owura, ma me kwan na minkosie mʼagya ansa na mabedi wʼakyi.”\n22Nanso Yesu ka kyerɛɛ no se, “Di mʼakyi. Wɔn a wɔawu no nsie wɔn awufo.”\nYesu Brɛ Ahum Ase\n23Yesu saa nyarewa no wiee no, ɔkɔtenaa ɔkorow mu na nʼasuafo no dii nʼakyi. 24Prɛko pɛ, ahum kɛse bi tu maa asorɔkye bu bɛkataa ɔkorow no so. Nanso na Yesu de, wada. 25Nʼasuafo no de nteɛteɛmu kɔɔ ne nkyɛn, konyan no kae se, “Awurade! Gye yɛn na yɛreyɛ amem!”\n26Yesu nyanee no, ɔka kyerɛɛ wɔn se, “Mo a mo gyidi sua, adɛn na moabɔ hu saa?” Ɛhɔ ara, ɔsɔre teɛteɛɛ ahum ne asorɔkye no ma ɛyɛɛ dinn.\n27Asuafo no ho dwiriw wɔn yiye. Wobisabisaa wɔn ho wɔn ho se, “Onipa bɛn mpo ni a ahum ne ɛpo tie no yi?”\nYesu Tu Ahohommɔne\n28Yesu ne nʼasuafo no duu asuogya wɔ Gadarafo asase so no, nnipa baanu bi a ahonhommɔne wɔ wɔn so fii amusiei behyiaa no. Esiane sɛ na saa nnipa yi yɛ keka nti, na obiara ntumi mfa faako a wɔwɔ hɔ. 29Wohuu no pɛ, wofii ase teɛteɛɛ mu se, “Onyankopɔn Ba, dɛn na worehwehwɛ afi yɛn nkyɛn? Woaba ha sɛ worebɛyɛ yɛn ayayade wɔ bere a mmere no nsoe ana?”\n30Saa bere koro no ara mu, na mprakokuw bi redidi wɔ nkyɛn baabi. 31Ahonhommɔne no srɛɛ Yesu se, “Sɛ wutu yɛn a, fa yɛn kɔhyɛ mprakokuw yi mu.”\n32Yesu teɛɛ wɔn se, “Mumfi!” Ɛhɔ ara ahonhommɔne no fii nnipa no mu, kowuraa mprako no mu. Mprakokuw no nyinaa de mmirika sian bepɔw no, koguu ɛpo no mu ma ɛfaa wɔn. 33Ntɛm ara, wɔn a wɔhwɛ mprako no so no tuu mmirika kɔɔ kurom, kɔkaa nea asi no kyerɛɛ nkurɔfo. 34Kurom hɔfo no tee nea aba no, wɔbɔɔ twi kɔɔ nea Yesu wɔ hɔ no. Wohuu Yesu no, wɔsrɛɛ no sɛ omfi wɔn man mu hɔ nkɔ.\nAKCB : Mateo 8


1 Samuel 11 | Intanɛt So Bible| Wiase Foforɔ Nkyerɛaseɛ\n11 Ɛbae sɛ Ammonni+ Nahas bae bɛbɔɔ Yebes+ a ɛwɔ Gilead no so nsra. Ɛnna Yebes mmarima nyinaa ka kyerɛɛ Nahas sɛ: “Wo ne yɛn nyɛ apam na yɛnsom wo.”+ 2 Na Ammonni Nahas ka kyerɛɛ wɔn sɛ: “Nhyehyɛe yi na megyina so ne mo ayɛ apam, ɛne sɛ, metutu+ mo mu biara aniwa nifa na mede ayɛ ahohora ato Israel nyinaa so.”+ 3 Ɛnna Yebes mpanyimfo nso ka kyerɛɛ no sɛ: “Ma yɛn nnanson, na yɛbɛsoma abɔfo akɔ Israel nsase nyinaa so, na sɛ yɛannya ogyefo+ biara a, ɛnde yebefi adi aba wo nkyɛn.” 4 Na abɔfo no kɔɔ Saul kurow Gibea+ mu kɔkaa asɛm no kurow no mufo asom, na kurow no mufo nyinaa momaa wɔn nne so sui.+ 5 Ná Saul fi wuram reba a ɔreka mmoa, na Saul bisae sɛ: “Dɛn na ayɛ kurow yi a wɔresu yi?” Ɛnna wɔkaa nsɛm a Yebes mmarima aka no kyerɛɛ no. 6 Bere a Saul tee asɛm no, Onyankopɔn honhom+ sii no so, na ne bo fuwii kɛse.+ 7 Enti ɔfaa anantwi abien, na otwitwaa wɔn mu asinasian de hyɛɛ abɔfo no nsa sɛ wɔmfa nkɔ Israel nsase nyinaa so,+ na ɔkae sɛ: “Obiara a ɔwɔ yɛn mu a ɔremfi adi mmedi Saul ne Samuel akyi no, sɛɛ na wɔde bɛyɛ n’anantwi!”+ Na Yehowa ho hu+ tɔɔ ɔman no so, na wofii adi sɛ onipa biako.+ 8 Enti ɔkan+ wɔn wɔ Besek; ná Israelfo ano si mpem ahasa, na Yuda mmarima ano si mpem aduasa. 9 Afei wɔka kyerɛɛ abɔfo a wɔbae no sɛ: “Nea monkɔka nkyerɛ mmarima a wɔwɔ Yebes a ɛwɔ Gilead ni, ‘Ɔkyena owigyinae, mubenya ogye.’”+ Ɛnna abɔfo no bɛka kyerɛɛ Yebes mmarima, na wodii ahurusi. 10 Ɛno nti Yebes mmarima no kɔka kyerɛɛ Ammonfo sɛ: “Ɔkyena yebefi adi aba mo nkyɛn, na nea ɛteɛ mo ani so biara, momfa nyɛ yɛn.”+ 11 Ade kyee no, Saul+ kyekyɛɛ nkurɔfo no mu abiɛsa,+ na wɔbɔ wuraa Ammonfo+ nsra mu ahemadakye+ kokunkum wɔn kosii owigyinae. Wɔn a wɔkae nso, wɔbɔɔ wɔn hwetee ma wɔn mu baanu mpo anka wɔ faako.+ 12 Ɛnna ɔman no keka kyerɛɛ Samuel sɛ: “Henanom na wose, ‘Saul na ɔbɛyɛ yɛn so hene anaa?’ no.+ Momfa wɔn mmra na yenkunkum wɔn.”+ 13 Nanso Saul kae sɛ: “Munnkum obiara saa da yi,+ efisɛ ɛnnɛ, Yehowa agye nkwa wɔ Israel.”+ 14 Akyiri yi, Samuel ka kyerɛɛ ɔman no sɛ: “Mommra mma yɛnkɔ Gilgal+ na yɛnyɛ ahenni no foforo+ wɔ hɔ.” 15 Enti ɔman no nyinaa kɔɔ Gilgal, na wosii Saul hene Yehowa anim wɔ Gilgal. Afei wɔbɔɔ asomdwoe afɔre Yehowa anim,+ na Saul ne Israel mmarima nyinaa dii ahurusi kɛse+ wɔ hɔ.


46 Bel+ butuw hɔ,+ na Nebo abɔ ne mu ase. Wɔn ahoni+ abɛyɛ adesoa ama wɔn mmoa ne afieboa, na wɔakyekyere wɔn nnesoa duruduru asoa mmoa a wɔabrɛ. 2 Wɔbɛbɔ wɔn mu ase; wɔn nyinaa bebutuw hɔ; wɔrentumi nnye+ wɔn ahoni a adan adesoa no, na nkoasom mu na wɔn ankasa kra bɛkɔ.+ 3 “Yakob fie ne mo a moaka wɔ Israel fie,+ mo a mefaa mo fii yafunu mu na mesoaa mo fii awotwaa mu nyinaa,+ muntie me. 4 Obi mpanyinyɛ mu, mete sɛnea mete;+ ne dwen mu, mɛkɔ so aturu no.+ Me ara na mɛyɛ,+ me ara na mede no bedi akɔneaba, me ara na meturu no na magye no.+ 5 “Hena na mode me bɛtoto ne ho+ na ɔne me ayɛ pɛ, anaa mode no besusuw me na ɔne me asɛ?+ 6 Ebinom hwie sika fi kotoku mu, na wɔde nsenia kari dwetɛ. Wɔbɔ ɔtomfo paa ma ɔde yɛ onyame.+ Afei wɔbɔ wɔn mu ase kotow no.+ 7 Wɔde no si wɔn kɔn ho+ kɔsoɛ no si ne sibea, na egyina faako kyerebenn; ɛntwe ne ho nkɔ benkum anaa nifa.+ Sɛ obi teɛm frɛ no a, ommua, na ontumi nnye obi mfi n’ahohia mu.+ 8 “Monkae eyi na munnya akokoduru. Momfa nhyɛ mo komam,+ mo mmaratofo.+ 9 Monkae kan nneɛma a atwam+ no sɛ mene Tweaduampɔn,+ na Onyankopɔn foforo biara nni hɔ,+ na obiara nni hɔ a ɔte sɛ me.+ 10 Me na mifi mfiase ka awiei asɛm,+ na mifi tete ka nea ensii;+ me na meka sɛ, ‘Me tirimbɔ begyina,+ na nea ɛsɔ m’ani biara mɛyɛ.’+ 11 Mɛfrɛ ɔkɔre kɛse+ afi owiapuei, na mɛfrɛ ɔbarima a ɔbɛma me tirimbɔ aba mu afi akyirikyiri.+ Makasa, na mɛma aba mu;+ mabɔ me tirim, na mɛyɛ.+ 12 “Muntie me, mo a mo koma apirim,+ mo a mo ne trenee ntam kwan ware.+ 13 Mama me trenee abɛn.+ Enni akyiri koraa,+ na me nkwagye renka akyi.+ Mede nkwagye bɛba Sion na mede m’anuonyam ama Israel.”+


Genesis 44 | Intanɛt So Bible| Wiase Foforɔ Nkyerɛaseɛ\n44 Akyiri yi ɔka kyerɛɛ ɔbarima a ɔhwɛ ne fie so+ no sɛ: “Fa aduan a mmarima no mu biara betumi asoa hyɛ ne kotoku mu na fa obiara sika hyɛ mu.+ 2 Fa me kuruwa, dwetɛ kuruwa no, hyɛ akumaa no kotoku mu, na fa aburow no sika ka ho.” Na ɔyɛe sɛnea Yosef kae no.+ 3 Ade kyee no wogyaa mmarima no kwan+ ma wɔne wɔn mfurum kɔe. 4 Bere a wofii kurow no mu no, wɔannu baabiara na Yosef ka kyerɛɛ ɔbarima a ɔhwɛ ne fie so no sɛ: “Sɔre! Tiw mmarima no na bisa wɔn sɛ, ‘Adɛn nti na mode bɔne atua papa so ka?+ 5 Ɛnyɛ eyi ne ade a me wura nom mu a ɛma ohu wim nsɛm no anaa?+ Moayɛ bɔne kɛse.’” 6 Enti ɔkɔtoo wɔn kaa nsɛm yi kyerɛɛ wɔn. 7 Nanso wɔka kyerɛɛ no sɛ: “Dɛn nti na me wura ka asɛm a ɛte saa? Ɛmpare wo nkoa sɛ wɔbɛyɛ saa. 8 Hwɛ, sika a yehui wɔ yɛn nkotoku mu no yɛsan de fii Kanaan asase so brɛɛ wo.+ Ɛbɛyɛ dɛn na yɛawia dwetɛ anaa sika wɔ wo wura fie?+ 9 Wo nkoa yi mu biara a wubehu wɔ ne nkyɛn no, ma onwu, na ma yɛn a yɛaka no nyɛ me wura nkoa.”+ 10 Enti ɔkae sɛ: “Momma yɛnyɛ no sɛnea moaka no.+ Na nea yebehu wɔ ne nkyɛn no bɛyɛ m’akoa,+ na mo a moaka de, mo ho sɔnn.” 11 Enti ntɛm ara na obiara soɛɛ ne kotoku too fam, na wɔsansan ano. 12 Na ɔtɔɔ ne bo ase hwehwɛɛ mu. Ɔde fi ɔpanyin so kosii akumaa so. Awiei koraa no ohuu kuruwa no wɔ Benyamin kotoku mu.+ 13 Wosunsuanee wɔn ntade+ mu na obiara maa n’adesoa so too n’afurum so, na wɔsan wɔn akyi kɔɔ kurow no mu. 14 Yuda+ ne ne nuanom kɔɔ Yosef fie, na na ɔda so wɔ hɔ; na wobutubutuw fam wɔ n’anim.+ 15 Afei Yosef ka kyerɛɛ wɔn sɛ: “Dɛn na moayɛ yi? Munnim sɛ onipa a ɔte sɛ me nim wim anaa?”+ 16 Ɛnna Yuda kae sɛ: “Asɛm bɛn ara na yebetumi aka akyerɛ me wura? Na dɛn koraa na yɛbɛka? Ɛbɛyɛ dɛn na yɛadi bem?+ Nokware Nyankopɔn no ama wo nkoa bɔne ada adi.+ Hwɛ, yɛyɛ me wura nkoa, yɛne nea wohuu kuruwa no wɔ ne nkyɛn nyinaa!”+ 17 Nanso ɔkae sɛ: “Ɛmpare me sɛ mɛyɛ saa!+ Nea wohuu kuruwa no wɔ ne nkyɛn no na ɔbɛyɛ m’akoa.+ Mo a moaka no mfa asomdwoe nkɔ mo papa nkyɛn.”+ 18 Afei Yuda twiw bɛn no kae sɛ: “Me wura, mesrɛ wo, ma w’akoa nkasa na tie,+ na mma wo bo mmfuw+ w’akoa, efisɛ wote sɛ Farao.+ 19 Me wura bisaa ne nkoa sɛ, ‘Mowɔ papa anaa onua foforo bi?’ 20 Yebuaa me wura sɛ, ‘Yɛn papa akwakoraa ne ne ba kumaa a ɔwoo no ne nkwakoraabere mu wɔ hɔ.+ Na ne nua a ɔne no fi maame biako no awu agyaw no,+ na ne papa dɔ no.’ 21 Ɛnna woka kyerɛɛ wo nkoa sɛ, ‘Monkɔfa no mmra na memfa m’ani nhu no.’+ 22 Na yɛka kyerɛɛ me wura sɛ, ‘Abofra no ntumi mfi ne papa nkyɛn. Sɛ ofi ne nkyɛn a, papa no bewu.’+ 23 Na woka kyerɛɛ wo nkoa sɛ, ‘Sɛ mo nua kumaa no ne mo amma a, morenhu m’anim bio.’+ 24 “Enti yɛkɔɔ w’akoa, me papa, nkyɛn kɔkaa me wura asɛm no kyerɛɛ w’akoa. 25 Akyiri yi yɛn papa kae sɛ, ‘Monsan nkɔtɔ aduan kakra mmra.’+ 26 Nanso yɛkae sɛ: ‘Yɛrentumi nsan nkɔ gye sɛ yɛn nua kumaa no ka yɛn ho, efisɛ sɛ yɛn nua kumaa no nka yɛn ho a, yɛrentumi nhu ɔbarima no anim.’+ 27 Afei w’akoa, me papa, ka kyerɛɛ yɛn sɛ, ‘Mo ara munim sɛ me ne me yere woo mmofra baanu.+ 28 Akyiri yi obiako fii me nkyɛn na meteɛɛm sɛ: “Ao, ɛbɛyɛ sɛ aboa bi atetew ne mu pasaa!”+ na manhu no bio besi sesɛɛ. 29 Na sɛ mode oyi nso fi me nkyɛn kɔ na sɛ asiane bi kɔto no a, mobɛma mede me dwen akɔ Adamoa* mu+ wɔ awerɛhow mu.’ 30 “Na sɛ ɛba sɛ mekɔ w’akoa, me papa, nkyɛn na abofra no nka yɛn ho a, sɛnea ne kra fam ne de ho no,+ 31 sɛ onya hu sɛ abofra no nka yɛn ho a, obewu, na wo nkoa bɛma yɛn papa de dwen akɔ Adamoa mu wɔ awerɛhow mu. 32 Bere a abofra no refi ne papa nkyɛn no, w’akoa de ne ho dii agyinam+ sɛ, ‘Sɛ mamfa no ammrɛ wo a, na mayɛ me papa anim bɔne daa.’+ 33 Enti mesrɛ wo, ma me mmom nka ha na menyɛ me wura akoa, na ma abofra no ne ne nuanom nkɔ.+ 34 Sɛ abofra no nka me ho a, mɛyɛ dɛn akɔ me papa nkyɛn na mahwɛ me papa amanehunu?”+


Onyankopɔn Papayɛ: Ɔhyɛ Yɛn Koma Mã | Bɛn Onyankopɔn\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Korean Kwangali Latvian Lingala Lithuanian Luo Malagasy Norwegian Nzema Oromo Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\n‘Ɔhyɛ Yɛn Koma Mã’\nEnti Yehowa dwen yɛn ho ampa? Anaasɛ nneɛma a nnipa refa mu wɔ asase so no mfa ne ho? Bible ma saa nsɛmmisa no ho mmuae, na ɛka koma paa. Nea ɛwom ne sɛ Onyankopɔn dwen nnipa ho yiye, na ɔpɛ sɛ yɛn ani gye wɔ asetena mu. Da biara da, Onyankopɔn yɛ nnipa nyinaa papa; ne papayɛ dɔɔso araa ma bonniayɛfo mpo, ɔma bi sõ wɔn so. Ma yɛnhwɛ asɛm bi a ɔsomafo Paulo kae.—Kenkan Asomafo Nnwuma 14:16, 17.\nSaa bere no na Paulo rekasa akyerɛ Listrafo bi a wɔnsom Onyankopɔn, na ɔkae sɛ: “Awo ntoatoaso a atwam no mu no [Onyankopɔn] gyaa amanaman no nyinaa ma wɔfaa wɔn ankasa kwan so, nanso nokwarem no, wannyae ne ho adansedi efisɛ ɔyɛɛ papa, maa mo osu fii soro ne mmere a aduan ba, na ɔde aduan ne abotɔyam hyɛɛ mo koma mã.” Nnipa a na Paulo rekasa kyerɛ wɔn no, na wɔbɛfa asɛm no sɛn?\nNá ɛnyɛ den koraa sɛ Listrafo no bɛte Paulo asɛm no ase. Ná ɛhɔfo pii yɛ akuafo, na na wɔn asase no yɛ asase pa a nsu wɔ so. Nanso Paulo kaee wɔn sɛ Onyankopɔn na ɔma nsu tɔ, na ɔno na ɔma wɔn nnɔbae yɛ yiye. Enti sɛ wotwa wɔn nnɔbae na wɔde yɛ aduan di a, ɛkyerɛ sɛ Onyankopɔn ayɛ wɔn papa.\nAsɛm a Paulo ka kyerɛɛ Listrafo no, ɛma yesua Yehowa Nyankopɔn ho nneɛma pa pii.\nYehowa nhyɛ obiara. Kae sɛ Yehowa maa Amanaman no kwan ma “wɔfaa wɔn ankasa kwan so.” Bible asekyerɛ nhoma bi kyerɛkyerɛ asɛm no mu sɛ “wɔyɛɛ nea wɔn ankasa pɛ” anaa “wɔyɛɛ nea ɛyɛ wɔ wɔn ani so.” Yehowa nhyɛ obiara sɛ ɔnsom no. Ɔnhyɛ obiara, enti yetumi de yɛn adwene yɛ adwuma kyerɛ nea yɛpɛ.—Deuteronomium 30:19.\nYehowa pɛ sɛ yehu no. Paulo kyerɛkyerɛɛ mu sɛ “wannyae ne ho adansedi.” Bible asekyerɛ nhoma no kyerɛ sɛ asɛm a Paulo kae yi, ebetumi nso akyerɛ sɛ “wada ne ho adi ama nnipa ahu Onyankopɔn ko a ɔyɛ.” Nneɛma a Onyankopɔn abɔ di “ne su horow a wonhu” no ho adanse pefee; ne su no bi ne papayɛ, nyansa, tumi ne ɔdɔ. (Romafo 1:20) Yɛkenkan Bible a, yebehu sɛ Yehowa aka ne ho nsɛm pii wom. (2 Timoteo 3:16, 17) Wunhu sɛ biribiara kyerɛ sɛ ɔpɛ sɛ yehu no anaa?\nDa biara da, Onyankopɔn yɛ nnipa nyinaa papa; ne papayɛ dɔɔso araa ma bonniayɛfo mpo, ɔma bi sõ wɔn so\nYehowa pɛ sɛ yɛn ani gye. Paulo kae sɛ ɔde ‘aduan ne abotɔyam hyɛ yɛn koma mã.’ Ɔbɔnefo a onnye Yehowa nni mpo tumi didi mee ma ne koma tɔ ne yam, na ɔte nka sɛ n’ani agye. Nanso Onyankopɔn pɛ sɛ yenya anigye mu anigye; anigye a ɛbɛtena hɔ daa. Sɛ yebenya saa anigye no a, gye sɛ yesua hu nea ɔpɛ ne nea ɔmpɛ, na yɛde bɔ yɛn bra.—Dwom 144:15; Mateo 5:3.\nDa biara a ade bɛkye no, Yehowa yɛ yɛn papa. Onyankopɔn a ɔde ‘aduan ne abotɔyam hyɛ’ wo koma mã no, wunhu sɛ ɛsɛ sɛ wusua ne ho ade?\nJuly Bible akenkan\nAsomafo Nnwuma 11-28\nOnyankopɔn ‘Hyɛ Yɛn Koma Mã’


Nhwɛsode:Infobox foodEdin ahoro Fufuo, foufou, foofoo, foutou, sakora,sakoro,couscous de cameroun\nNeɛma a wo de yɛ Bankye, borɔdeɛ ne mankeni\nEduane no mu ahoɔden 267kcal (1118 kj) wɔ 100g biara mu.\nEduane duro a ɛwɔ mu protein 2g\nAduane a ɛne no sɛ pap, nsima, sadza, ugali\nFufu a ɛwɔ (benkum) so ne abɛ nkwan (a ɛwɔ nifa so)\nFufu (or fufuo, foofoo, foufou) yɛ aduane a agye din wɔ ebibirem atɔeɛ ha. Wɔ Twi kasa mu no, fufu kyerɛ sɛ "fa fra" ma enyɛ merɛ ne tromtrom ma Akanfo kuo ahoro wɔ Ghana ne Abibiman ahoro nyinaa. Yɛ de bankye fra borɔdeɛ anaa mankani, na ya wɔ wɔ waduro ne wɔma mu. Sɛ yɛ wɔ fufu no wie a yɛ de di nkwan te sɛ Nkrakra nkwan, Abenkwan, Nkatenkwan, Abunu Abunu nkwan. Wɔ abibirem atɔeɛ ha no, aman no bi de di Nkwan a ɛhyehye , nkruma, anaa forɔeɛ biara a wɔ pɛ.\nFufu yɛ aduane a aman beberee di wɔ Atɔeɛ ne Nfinfi wɔ Abibirem ha. Aman a ɛka Gana ho a wo di fufu ne, Sierra Leone, Guinea, Liberia, Cote D'Ivoire, Benin, Togo, Nigeria, Congos aman abien nyinaa, Cameroon, ne Central African Republic, Angola ne Gabon, ne Caribbean. Wɔ yɛ no amanmerɛ kwan so wɔ Gana, Cote D'ivoire, Liberia ne Cuban, wɔ wɔ bankye ne brɔdeɛ a ɛmbereyɛ anaa mankeni, anaa sɛ wo de bankye, brɔdeɛ anaa mankeni sam bɛ fra nsuo na waka wɔ gya so. Wɔ dane dane no ko si sɛ ɛbɛyɛ nea wɔ pɛ na wɔ de edi nkwan biara a wɔ pɛ. Nigeriafo ne Abibirem aman no bi de bankye more a abɔ nsa a yɛ frɛ no Akpu wɔ Nigeria man mu na ɛyɛ Fufu na ɔmo de adi forɔeɛ a ɛte sɛ nkwan. Esam bi te sɛ , semolina, eburo sam anaa borɔdeɛ a ya putɔ na wɔ de si bankye sam anan mu. Yɛ de yen sa na edi fufu, na ya te fufu no bi di abɔ nkwan a yedi no mu.\n1 Abibirem fufu\n2 Caribbeanfo fufu\n4 Sɛ nea yɛ yɛ no\n5 Ahoɔden a ɛwɔ mu\n7 link a efi abɔnten\nAbibirem fufu[sesa | edit source]\nPortugalfo adetɔnfo de bankye fi Brazil ba Abibirem wɔ 16th century mu. Wɔ Gana, fufu, a ebinum nso frɛ no fufuo, yɛ fitaa na ɛsan yɛ tentann (sɛ wanfa brɔdeɛ anfera bankye no na sɛ wɔ wɔ aa). Amanmerɛ kwan a wɔ fa so di fufu ne sɛ wo de wonsa bɛ te fufu no bi na wo de abɔ nkwan mu edi.\nWɔ Côte d'Ivoire, wɔ frɛ no “foutou”. Ivory coastfoɔ “foufou” yɛ kwadu a ya yam a ɛdɛ, ɛna “foutou” yɛ dea ɛyɛ din,ɛmu yɛ duru a yɛ nya wɔ bayerɛ, bankye, kwadu, taro anaa emu biara a yɛ de afra.\nWɔ ɔman a wɔn ka brofo te sɛ Cameroon no, yɛ frɛ no“couscous” (Ɛnyɛ aduani a ɛwɔ Abibirem Atifi couscous).\nNea ɛne no sɛ wɔ African Great Lakes mamtamu yɛ ugali. Wɔ ugali no wɔ de aburo sam na ɛyɛ (masa), ɛna wɔ di wɔ Abibirem Anaafoɔ. Kenyafoɔ ,ne Tanzaniafoɔ nso frɛ no ugali,ubugali wɔRwanda. Aduane a ɛne no sɛ no din de nshima wɔ Zambia, nsima wɔ Malawi, sadza wɔ Zimbabwe, pap anaa vuswa wɔ Abibirem Anaafoɔ, posho wɔ Uganda, luku, fufu, nshima, moteke, semoule, ugali ne bugari wɔ Kwasamafo ma Congo ne Democratic Republic of the Congo ne phaletšhe ne Botswana.\nCaribbeanfo fufu[sesa | edit source]\nWɔ Caribbean aman a a wɔn ase fi Abibirem atɔeɛ no, te sɛ Cuba, Jamaica, Dominican Republic, Haiti ne Puerto Rico, borɔdeɛ, bankye anaa bayerɛ a wa pu tɔ afra neɛma ahoro. Wɔ Cuba, aduane no din te sɛ nea Abibirem fo frɛ no naa, a ɛyɛ fufú anaa wɔ de nkyerɛkyerɛ mu kakra ka ho te sɛ fufú de platano or fufú de platano pintón. Wɔ lsland ahoro so no , wɔ frɛ fufú sɛ mangú wɔ Dominican Republic, mofongo ne funche wɔ Puerto Rico. Nsonsonyɛ a ɛda Caribbean "fufú" ne Abibirem atɔeɛ fo no yɛ aduane ne su ne ne dɛ. Sɛ wo fi Cuba a fufú' no nte sɛ nea Abibirem deɛ no te na emmom ɛte sɛ mɔre ne ɛtoa a ya ka abom.\nWɔ Haiti wɔ frɛ no tonm tonm ne Foofoo. Wɔ taa de bradfruit na ɛyɛ nanso wɔ be tumi de borɔdeɛ anaa bayerɛ ayɛ, na wɔ taa de di nkwan anaa forɔeɛ a ɛte sɛ nkruma. Amanfo a ɛwɔ Haiti anaafoɔ mamtamu na ɛtaa di, a yɛ frɛ wɔn Grand'Anse neSud nkorabata. Kurow a yɛ frɛ no Jérémie na yɛ frɛ no tonmtonm kuropɔn ma Haiti.\nNigeriafo aduane: fufu a wɔ tɔn wɔ Lagos abonten so.\nPuerto Rican mofongo, sɛ neɛ ɛbɛyɛ a won twe won ho nfi Caribbean amanmerɛ nti, wa fa fufú a ɛho wɔ soro na wɔ de neɛma pii ka ho. Abere a wɔ gu so ki ta Abibirem suban no mu , mofongo afa island's Iberian eduane ammamerɛ, na wɔ de ayɛ aduane a wɔ de borɔdeɛ a wakye, bankye anaa breadfruit. Ɛntesɛ Caribbean fo ne Abibirem Atɔeɛ fufús, mofongo fufu mu yɛ din. Sɛ wo bɛ yɛ mofongo a, wo de brɔdeɛ a embere yɛ na wakye wɔ angwa pii mu baako ɛnte sɛ tostones a wɔ kye no mienu no. Na wɔ de garlic, nkyen,mɛko tumtum ne olive angwa aka ho awɔ wɔ waduro mu. Wɔ wie a na wa dane dane no ma na yɛ sɛ nea wɔ pɛ. Wɔ de mogya nam a yɛ frɛ no chicharrón, hyɛ borɔde a yakye no mu. Akwan ahoro bi a yɛ tumi nua na ɛkyreɛ sɛ wo di mogya nam anaa nwura ɛbɛ yɛ te sɛ salsa criolla" (te sɛ American Creole sauce) na wo ahwie agu so. Wɔ "mofongo relleno," a ayɛ bɛtɛɛ wɔ Puerto Rico Atɔeɛ, Nsuo mu nam na edi hene wɔ hɔ. Wɔ ammanmerɛ mu no wɔ de mogya nam ne nea ɛkeka ho hyɛ mofongo mu na wɔ de akokɔ nkwan adware no. Esan ɔkwan a wɔ fa so yɛ ne neɛma a wɔde yɛ no nti , Nea ɔkyerɛ awhensem Arose N Daghetto frɛ mofongo sɛ ɛyɛ fufu bi a yɛ frɛ no "fufú paella" na ɔto ni din sɛ ɔyɛ " fufús mu nyinaa papa." Aduane a yɛ frɛ no funche a wɔ de taro, borɔde a embere yɛ ne nea abere a wanua de bɔta, garlic, ne preko seradeɛ anua a agye din wɔ Puerto Rico. Sɛ wɔ fe te na wɔ bɔ no nkuruwa nkuruwa a, wɔ de sesame aba na edi. Wɔ twerɛ Funche gu Puerto Rican aduane nhoma mu wɔ afe 1800s mu, nanso wo be tumi ahu ɛkyi wɔ abere a na Abibirem nkoasomfo no wɔ island no so no. Funche ɛndɛ wɔ Puerto Rico yɛ aburo aduane a ya nua wɔ kube nufusuo ne nufusuo mu.\nfufu a ya kata ho\nAhaban anaa fufú abomu no wɔn kye wɔ Anglo-Caribbean. Wɔn taa nfa borɔde nyɛ, te sɛ wɔ taa de nua aduane ahoro no. Wɔ taa de fufu ka nkwan ho anaa wɔ de si nkwan aduane bi nkyɛn. Wɔ Antigua, fufu ka ɔman no aduane ho nanso wɔ frɛ no fungi/fungee na wo de aburoaduane ne nkruma na ɛyɛ. Saa nso na wo kɔ Barbados a ɛka ɔman no aduane ho a yɛ frɛ no cou cou na wɔ de aburo aduane anaa breadfruit, te sɛ Caribbeanfo a wɔ ka borofo wɔ islands no su.\nFarebae[sesa | edit source]\nFufu/Fufuo yɛ akan nsɛmfua a ɛkyerɛ fafra anaa kabom na efi ɛndɛ Gana, wɔ Asante, Akuapem, ne Guans, Akyem, Bono ne Fante foɔ a ɛwɔ Akan kuo wɔ Gana, na yɛ de bankye ne borɔdeɛ anaa mankeni abomu awɔ wɔ waduro na yɛ de adi nkwan te sɛ nkrakra nkwan, abenkwan, nkate nkwan ne abunabun nkwan. Ɛndɛ ɛka aman horo aduane ho , aman no bi ne Benin, Cameroon, Guinea, Nigeria, ne Togo.\nFufu a agye din wɔ Abibirem Atɔeɛ mamtamu ha no aba nhoma mu a nhoma twerɛfoɔ a ɛwɔ saa mamtamu ha atwerɛ. Yɛ bɔ aduane yi din wɔ nhoma bi te sɛ Chinua Achebe's Things Fall Apart mu.\nSɛ nea yɛ yɛ no[sesa | edit source]\nfufu a ya wɔ\nWɔ Gana, bankye ne borɔdeɛ anaa mankeni kakra a ya nua na yɛ wɔ bɔ mu wɔ waduru mu na yɛ de yensa adane dane kɔ si sɛ ɛbɛyɛ nea yɛ pɛ na ye twitwa. Endɛ a fufu machine aba yi , fufu yɛ nhia sɛ nipa bɛ gyena so awɔ biom.\nAhoɔden a ɛwɔ mu[sesa | edit source]\nWo yi fufu 100 g a awo mu a, fufu keta 2 g protein, 0.1 g sradeɛ ne 84 g carbohydrate. Ffu wɔ 267 kcal ahoɔden wɔ 100 g biara a yɛ de nsu ayɛ. Sradeɛ ndɔɔ so wɔ mu. Potassium ayɛ mu ma, na ayaresafoɔ taa ka kyerɛ wɔn a wɔ potassium akɔ fɔm wɔ wɔn mogya mu.Aseda1991 (talk) 13:08, 21 Kutawonsa 2021 (UTC)@Aseda1991\nNtotoho[sesa | edit source]\nlink a efi abɔnten[sesa | edit source]\nRetrieved from "https://ak.wikipedia.org/w/index.php?title=Fufu&oldid=27486"\nNational dishesYoruba cuisineMaize dishes\nCuisineRepublic of the Congo cuisineNigerian cuisineMalian cuisineLiberian cuisineIvorian cuisineGuinean cuisineGhanaian cuisineGabonese cuisineDemocratic Republic of the Congo cuisineCentral African Republic cuisineCameroonian cuisineBurkinabé cuisine\nIonal dishesYoruba cuisineMaize dishesStaple foodscuisineCameroonian cuisineBurkinabé cuisine\nThis page was last edited on 5 Ɔpɛpɔn 2022, at 08:59.


Nea Egyptfo yɛ de boa no, mfaso biara nni so (1-7)\nNkurɔfo po nkɔmhyɛ asɛm no (8-14)\nMode mo ho to me so a, mubenya ahoɔden (15-17)\nYehowa dom ne nkurɔfo (18-26)\nYehowa ne Ɔkyerɛkyerɛfo Kunini no (20)\n“Ɔkwan no ni” (21)\nYehowa bebu Asiria atɛn (27-33)\n30 Yehowa asɛm ni: “Munnue, mma atuatewfo,+Wɔn a nhyehyɛe* a wodi akyi no mfi me,+Wɔn a wɔyɛ apam,* nanso me honhom mpene so,Sɛnea ɛbɛyɛ a wɔde bɔne bɛka bɔne ho. 2 Wosian kɔ Egypt+ bere a wommisaa me,*+Sɛ wɔrekɔpɛ ahobammɔ wɔ Farao nkyɛn*Na wɔakohintaw Egypt nwini ase! 3 Nanso Farao ahobammɔ bɛma mo ani awu,Na Egypt nwini ase a mobɛkɔ akohintaw no bɛdan mo animguase.+ 4 Na ne mpanyimfo wɔ Soan,+Na n’ananmusifo* adu Hane. 5 Obiara ani bewu,Efisɛ ɔman no ho remma wɔn mfaso.Wɔrentumi mmoa wɔn na wɔrennya wɔn so mfaso biara;Aniwu ne animguase nko ara na wɔde begyaw wɔn.”+ 6 Atemmusɛm a etia anaafo fam mmoa ni: Wɔfa ahoyeraw ne ahokyere asaase so,Baabi a gyata wɔ, gyata a ɔrebobom,Baabi a ahurutoa* ne ɔwɔ a ɔtow ne ho a n’ano yɛ ogya* wɔ no.Wɔde wɔn ahode gu afurum akyi,Na wɔde wɔn nneɛma gu yoma akyi apɔwapɔw so. Nanso saa nneɛma yi remma nnipa no nnya mfaso biara. 7 Efisɛ nea Egyptfo yɛ de boa no, mfaso biara nni so.+ Enti mafrɛ no: “Rahab,+ nea ɔte hɔ dinn.” 8 “Afei kɔ na kɔkyerɛw gu ɔpon so wɔ wɔn anim,Na kyerɛw wɔ nhoma mu sɛnea ɛrempopa,+Na atena hɔ akosi daakye,Na ayɛ adanse afebɔɔ.+ 9 Efisɛ wɔyɛ ɔman atuatewfo,+ mma a wonni nokware,+Mma a wɔmpɛ sɛ wotie Yehowa mmara.*+ 10 Wɔka kyerɛ adehufo sɛ, ‘Munnhu ade,’ Na wɔka kyerɛ adiyifo sɛ, ‘Monnka anisoadehu a ɛyɛ nokware nnkyerɛ yɛn.+ Monka adɔkɔdɔkɔsɛm nkyerɛ yɛn; munnya anisoadehu a ɛyɛ nnaadaa.+ 11 Mumfi ɔkwan no so; momman mfi kwan no so. Munyi Israel Kronkronni no mfi yɛn ani so.’”+ 12 Enti nea Israel Kronkronni no aka ni: “Esiane sɛ moapo asɛm yi,+Na mode mo ho ato asisisɛm ne nkontomposɛm soNa mode mo ani ato eyinom so+ nti, 13 Mo bɔne nti, mote sɛ ɔfasu a apae,Te sɛ ɔfasu tenten a akyea. Ebebu agu mpofirim, prɛko pɛ. 14 Wobebubu no te sɛ ɔnwemfo ahina kɛse;Ebebubu pasaa ama nea abubu no mu sin bi mpo renkaNa wɔde ayi ogya afi muka mu,Anaa wɔde asaw nsu afi nsu a ɛtaa hɔ* mu.” 15 Nea Awurade Tumfo Yehowa, Israel Kronkronni no aka ni: “Sɛ mosan ba me nkyɛn na moyɛ komm a, mubenya nkwa.Na sɛ mode mo ho to me so na mo koma antu a, mubenya ahoɔden.”+ Nanso moampene.+ 16 Mmom mokae sɛ: “Daabi, yɛbɛtena apɔnkɔ so aguan!” Ɛno nti mubeguan nso. “Apɔnkɔ a wɔn ho yɛ hareso na yɛbɛtena!”+ Enti wɔn a wotiw mo noho bɛyɛ hare.+ 17 Onipa baako behunahuna nnipa apem ama wɔn ho apopo;+Na baanum behunahuna mo ama moaguanKosi sɛ mo a mobɛka no bɛyɛ sɛ frankaa bi a esi bepɔw so,Te sɛ ahyɛnsode bi a esi koko so.+ 18 Nanso Yehowa de abotare retwɛn sɛ ɔbɛdom mo,+Na ɔbɛma ne ho so ahu mo mmɔbɔ.+ Efisɛ Yehowa yɛ atɛntrenee Nyankopɔn.+ Anigye ne wɔn a wɔtwɛn no nyinaa.*+ 19 Sɛ ɔman no bɛtena Sion, kyerɛ sɛ, Yerusalem+ a, worensu bio.+ Wunya ma wo nne so su frɛ no a, sɛnea ɛte biara ɔbɛdom wo; ɔte ara pɛ, obegye wo so.+ 20 Ɛwom, Yehowa de ahoyeraw bɛyɛ aduan ama wo na ɔde nhyɛso ayɛ nsu ama wo.+ Nanso wo Kyerɛkyerɛfo Kunini no renhintaw bio, na wode w’ani behu wo Kyerɛkyerɛfo Kunini+ no. 21 Sɛ woman fa nifa oo, woman fa benkum oo,+ w’aso bɛte asɛm bi wɔ w’akyi sɛ: “Ɔkwan no ni.+ Fa so.” 22 Na dwetɛ a wode akata w’ahoni ho ne sika kɔkɔɔ a wode adura wo dade ahoni* ho no, wubegu ho fĩ.+ Wobɛtow agu te sɛ ntama a ɔbea yɛ bra a ɔde siesie ne ho,* na wobɛka akyerɛ no sɛ, “Fi ha kɔ!”*+ 23 Na ɔbɛma osu atɔ agu w’aba a woadua wɔ asaase mu no so,+ na aduan a w’asaase bɛbɔ no bɛdɔɔso na ɛbɛmee wo.*+ Saa da no, wo mmoa benya asaase tɛtrɛɛ adidi so.+ 24 Na anantwi ne mfurum a wɔdɔw asaase no bedi nnuan pa a wɔakeka afra a wɔde sofi ne nkorata ahuw so. 25 Na nsubɔnten ne nsuka bɛba bepɔw tenten ne koko a ɛkorɔn biara so,+ ɛda a wobekunkum nnipa asam hɔ a abantenten bedwiriw agu no. 26 Na ɔsram hann bɛyɛ te sɛ owia hann; na owia hann bɛyɛ mmɔho ason+ te sɛ nnanson hann, ɛda a Yehowa bɛkyekyere ne man a abubu,+ na wasa kuru kɛse a onyae bere a ɔbɔɔ no no.+ 27 Hwɛ! Yehowa din fi akyirikyiri reba;Ɛde n’abufuhyew ne omununkum a emu yɛ duru reba. Abufuw ayɛ n’anom ma,Na ne tɛkrɛma te sɛ ogya a ɛhyew ade.+ 28 Ne honhom* te sɛ asubɔnten a eyiri du kɔn mu pɛɛ,Na ɔbɛwosow amanaman no wɔ ɔsɛe sɔnee* mu,Na ɔde nnareka bɛhyɛ nkurɔfo no afonom+ ama wɔafom kwan. 29 Na mo dwom bɛyɛ sɛ dwom a wɔto no anadwoBere a moresiesie* mo ho adi afahyɛ no.+Na mo ani begye mo koma muTe sɛ obi a ɔde atɛntɛbɛnRekɔ Yehowa bepɔw so, Israel Botan no+ nkyɛn. 30 Yehowa bɛma nnipa ate n’anuonyam nne+ no,Na wama wɔahu n’abasa+ a ɛresian wɔ n’abufuhyew mu,+Wɔ ogya a ɛhyew ade+Ne osubran+ ne ahum ne asukɔtweaa+ mu no. 31 Na Yehowa nne no nti, Asiria koma betu;+Ɔde abaa bɛhwe no.+ 32 Na bere biara aYehowa de asotwe abaa betwa Asiria no,Wɔbɛbɔ mpintin ne asanku,+Bere a ɔrehim ne nsa atia wɔn ɔko mu no.+ 33 Wɔasiesie ne Tofet*+ ato hɔ dedaw;Wɔasiesie ama ɔhene no nso.+ Wama baabi a ɔde anyina gu no mu ayɛ tenten, na atrɛw,Ogya ne anyina bebree wɔ hɔ. Yehowa ahome a ɛte sɛ sɔfe* asubɔnten noDe ogya bɛto mu.\n^ Anaa “tirimbɔ.”\n^ Nt., “Wɔn a wogu nsã.” Ɛbɛyɛ sɛ ɛkyerɛ sɛ nnipa bi apene so sɛ wɔbɛyɛ biribi.\n^ Anaa “wommisaa m’anom asɛm.”\n^ Nt., “Farao abannennen ase.”\n^ Anaa “n’abɔfo.”\n^ Anaa “ɔwɔ a ɔtow ne ho a n’ano bɔre te sɛ ogya.”\n^ Ebetumi nso akyerɛ, “abura.”\n^ Anaa “wɔtwɛn no denneennen.”\n^ Ebetumi nso akyerɛ, “na wobɛfrɛ no efĩ.”\n^ Nt., “ɛbɛyɛ sɔkyee, nea ahoɔden wom.”\n^ Anaa “N’ahome.”\n^ Nt., “adehunu sɔnee.”\n^ Anaa “moretew.”\n^ Wɔde “Tofet” di dwuma wɔ ha sɛ kasakoa de gyina hɔ ma baabi a wɔhyew ade; ɛkyerɛ ɔsɛe.


هۆشەع 3 KSS - Hosea 3 AKCB\nHosea Ne Ne Yere Nkabom\n1Na Awurade ka kyerɛɛ me se, “Kɔ na kɔfa wo yere no bio. Fa no san bra wo nkyɛn, na dɔ no. Ɛmfa ho sɛ ɔfoforo bi dɔ no anaa sɛ ɔyɛ ɔwaresɛefo. Dɔ no, sɛnea Awurade da so dɔ Israel, a mpo, nnipa no dan wɔn ho kɔ anyame afoforo nkyɛn, na wɔma wɔn bobe aba tetare no.”\n2Enti mede gram ɔha aduoson baako (171) ne atoko lita ɔha aduɔwɔtwe abien (182) ne atoko lita aduɔkron baako kɔpataa no. 3Na meka kyerɛɛ no se, “Ɛsɛ sɛ wo ne me tena nna bebree, na wugyae wʼaguamammɔ no; wo ne ɔbarima biara nyɛ nnamfo. Me ne wo bɛtena, nanso me ne wo renna.”\n4Na ɔman Israel bɛwɔ hɔ nna tenten bi a ɔhene anaa ɔheneba nni mu, na wɔremmɔ afɔre. Wɔrenhu ɔbosom dum anaa asɔfotade anaa ahoni nso wɔ hɔ. 5Akyiri yi, Israelfo bɛsan akɔhwehwɛ Awurade, wɔn Nyankopɔn, ne Dawid a ɔyɛ wɔn hene no. Wɔde ahopopo bɛba Awurade nkyɛn na wobenya ne nhyira wɔ nna a edi akyiri no mu.\nAKCB : Hosea 3


Aware Mu Nkɔmmɔ: Sɛnea Mobɛka Mo Ntam Asɛm\nKENKAN WƆ Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Wolaita Xhosa Yoruba Zulu\nSɛ asɛm bi si na wo ne wo yere anaa wo kunu reka ho asɛm a, ɛte sɛn? Ekowie abufuw anaa? Sɛ saa a, mpa abaw; mubetumi ayɛ ho biribi. Nea edi kan koraa no, ɛsɛ sɛ muhu sɛ ɛsono ɔbarima na ɛsono ɔbea; obiara ne sɛnea ɔkasa. *\nBiribi si a, mmea pɛ sɛ wɔka nea ɛwɔ wɔn komam. Wɔkasa wie na wowɔ ɔhaw no ano aduru a, na woaka. Wɔmpɛ sɛ woka wɔn kasaboa hyɛ wɔn yam. Ɛtɔ da a nea ehia ara ne sɛ ɔbarima no bɛma ne yere kwan na wakasa; n’ano besi no na ne ho abae no.\n“Sɛ biribi haw me na meka ho asɛm wie a, na me ho atɔ me fɔmm. Nea ɛyɛ me dɛ koraa ne sɛ mehu sɛ me kunu ate me ase. Minya kasa wie a, ɛno ara ne no, na afi me mu.”—Sirppa. *\n“Biribi haw me na mannya kwan ankyerɛ mu ankyerɛ me kunu a, ɛbɛhyɛ me so saa. Minya ka ho asɛm wie a, na asɛm de n’asɛm kɔ.”—Ae-Jin.\n“Asɛm bi si a, merekasa nyinaa na merekeka nsɛm si ani. Mewie no na mahu n’ani so. Ayɛ sɛ polisini a ɔrehwehwɛ nsɛm mu.”—Lurdes.\nBiribi si a, nea mmarima pɛ ne sɛ wobenya ano aduru. Wei nyɛ nwonwa, efisɛ ɔbarima deɛ, asɛm si na onya ne pomasibere a, na ne ho atɔ no; ɛno na ɛkyerɛ sɛ ɔyɛ barima. Sɛ biribi si na onya ano aduru a, na ɔreka akyerɛ ne yere sɛ ɔwɔ hɔ ma no, enti ɛnsɛ sɛ osuro koraa. Wei nti sɛ ɔbarima pɛ sɛ ɔboa ne yere ma wonya asɛm bi ano aduru na ɔbea no mpɛ a, na onhu nea ɔnyɛ. Ɔbarima bi a ɔde Kirk kae sɛ: “Mihui yi, asɛm si a, ano aduru na obiara hwehwɛ. Wo deɛ wose da; mmom kasa ara na wobɛkasa. Mente ase koraa.”\nNanso nhoma bi a wɔato din The Seven Principles for Making Marriage Work kae sɛ: “Woante obi ase a, worentumi mmoa no. Ɛsɛ sɛ woma wo yere hu sɛ wote no ase ansa na wowɔ afotu bi a, wode ama no. Sɛ asɛm bi haw wo yere na wohwɛ mu paa a, ebia wubehu sɛ ɛnyɛ afotu na ohia, mmom ɔpɛ sɛ woyɛ aso tie no; wutie no a asa!”\nOkunu: Wo yere rekasa a, to wo bo ase tie no na nya atenka ma no. Ɔbarima bi a ɔde Tomás kae sɛ: “Ɛtɔ da na migyaa me yere ma no ka nea ɔbɛka nyinaa wie a, mibisa me ho sɛ, ‘Kasatenten yi nyinaa, ekowiee sɛn?’ Nanso mihu sɛ nea ɔpɛ ara ne sɛ metie no.” Stephen de foaa so sɛ: “Me yere rekasa a, mihu sɛ ɛyɛ papa sɛ merentwa n’ano. Ɔkasa wie a, ɔno ara ka sɛ ne ho abae no.”\nSɔ wei hwɛ: Sɛ wo ne wo yere resusuw biribi ho a, mpere wo ho nkyerɛ no nea ɔnyɛ. Wo deɛ, hwɛ n’anim dinn na tie no. Edu baabi a, bɔ wo ti nko na onhu sɛ wo ne no yɛ adwene. Wubetumi aka biribi de akyerɛ sɛ woate nea ɔreka no ase. Ɔbarima bi a ɔde Charles nso kae sɛ: “Ɛtɔ da a, nea me yere hia ara ne sɛ obehu sɛ mete no ase na mewɔ n’afa.”—Bible mu asɛm: Yakobo 1:19.\nƆyere: Nea wopɛ no, ka ho asɛm kyerɛ wo kunu. Ɔbea bi a ɔde Eleni kae sɛ: “Mmea deɛ, anka nea yɛpɛ ne sɛ yɛn kununom behu nea yehia, nanso ɛtɔ da a, gye sɛ yebue yɛn ano ka.” Ɔbea foforo a ɔde Ynez nso kae sɛ: “Mitumi ka kyerɛ me kunu sɛ, ‘Biribi haw me na mepɛ sɛ meka ho asɛm kyerɛ wo. Mesrɛ wo, wo deɛ tie me. Menkaa sɛ kyerɛ me nea menyɛ; nea mihia ara ne sɛ wobɛte me ase.’”\nSɔ wei hwɛ: Ebia wo kunu bɛpere ne ho akyerɛ wo nea ɛsɛ sɛ woyɛ, nanso nya abotare; nka sɛ onnwen wo ho. Ebia boa ara na ɔpɛ sɛ ɔboa wo. Ɔbea bi a ɔde Ester kae sɛ: “Minim sɛ me kunu dwen me ho paa na ɔpɛ sɛ ɔyɛ aso tie me, nanso edu baabi a ohu sɛ ehia sɛ ɔboa me.”—Bible mu asɛm: Romafo 12:10.\nMo mmienu nyinaa: Nea yɛpɛ sɛ nkurɔfo yɛ ma yɛn no, ɛno na yɛtaa yɛ ma wɔn. Nanso wo ne wo yere anaa wo kunu resusuw asɛm bi ho a, ɛbɛyɛ papa sɛ wohwɛ nea ɔno pɛ. (1 Korintofo 10:24) Ɔbarima bi a ɔde Miguel kae sɛ: “Woaware a, bɔ mmɔden sɛ wobɛyɛ aso atie wo yere. Woyɛ ɔbea warefo nso a, ma ɛntena w’adwenem sɛ ɛtɔ da a wo kunu bɛma wo nyansahyɛ anaa ɔbɛka akyerɛ wo sɛ, ‘Wubetumi ayɛ no sei anaa sei.’ Sɛ obiara bɔ mmɔden sɛ ɔbɛte ne yɔnko ase a, asomdwoe bɛba.”—Bible mu asɛm: 1 Petro 3:8.\n^ nky. 4 Nea yɛrebɛka yi nkyerɛ sɛ saa na ɔbea anaa ɔbarima biara te. Nanso asɛm no bɛboa awarefo nyinaa ama wɔahu wɔn yere anaa wɔn kunu yiye, na sɛ ɔreka biribi a wɔate no ase.\n^ nky. 7 Wɔasesa edin ahorow no.\n“Obiara nyɛ ntɛm ntie asɛm, ɔnyɛ nyaa nkasa.”—Yakobo 1:19.\n“Mo nyinaa nyɛ adwenkoro, na munnya tema.”—1 Petro 3:8.\nƐYƐ BERE PA?\nBible se: “Asɛm a wɔka wɔ bere a ɛsɛ mu de, O hwɛ sɛnea eye!” (Mmebusɛm 15:23) Woanka no bere a ɛsɛ mu nso ɛ? Ebetumi asɛe asɛm no koraa.\n“Nkɔmmɔ nyɛ dɛ a, bisa bere no.”—Sirppa.\n“Ɛkɔm ne ɔbrɛ, yɛmfa nka asɛm.”—Julia.\n“Da bi, me kunu beduu fie ara na mesɔɔ kasa mu. Afei m’ani baa me ho so, na mihui sɛ kasatenten bɛhyɛ me kunu ahometew, enti mitwaa so. Meka kyerɛɛ me kunu sɛ yedidi wie a, mɛtoa so. Ɔdaa me ase, na bere a yɛtoaa nkɔmmɔ no so no, na biribiara da dinn.”—Lurdes.


Забур 92 CARS - Nnwom 92 ASCB\nDwom a wɔto no Homeda.\n1Ɛyɛ sɛ wɔkamfo wo Awurade\nna wɔto dwom de hyɛ wo animuonyam, Ao Ɔsorosoroni,\n2na wɔpae mu ka wʼadɔeɛ anɔpa\nne wo nokorɛ anadwo,\n3wɔ ahoma edu sankuo so\nne sankuten nnwom mu.\n4Ao Awurade, wo nneyɛɛ ma mʼani gye;\nmede anigyeɛ bɛto dwom, wo nsa ano nnwuma enti.\n5Ao Awurade, wo nnwuma yɛ akɛseɛ,\nna wo nyansa mu dɔ!\nna nkwaseafoɔ nte aseɛ,\n7amumuyɛfoɔ bɛnyini sɛ ɛserɛ\nna abɔnefoɔ bɛyɛ frɔmfrɔm deɛ,\nnanso wɔbɛsɛe wɔn pasaa.\n8Na wo Awurade, woyɛ kɛseɛ afebɔɔ.\n9Ao Awurade ampa ara,\nna wobɛhwete abɔnefoɔ nyinaa.\n10Woama me ahoɔden te sɛ ɛkoɔ;\nwoahwie ngohwam papa agu me so.\n11Mahunu mʼatamfoɔ nkoguo a wɔadi,\nmate sɛdeɛ mʼatamfoɔ atirimuɔdenfoɔ adwane afiri akono.\n12Ateneneefoɔ bɛyɛ frɔmm te sɛ abedua,\nwɔbɛnyini sɛ Lebanon ntweneduro;\n13deɛ wɔadua wɔ Awurade fie,\nwɔbɛnyini frɔmfrɔm wɔ yɛn Onyankopɔn adihɔ hɔ.\n14Wɔbɛkɔ so aso aba, onyinkyerɛ mu mpo,\nwɔbɛyɛ frɔmm sɛ ahahammono,\n15de akyerɛ sɛ, “Awurade yɛ ɔteneneeni;\nɔyɛ me botan, na atirimuɔdensɛm biara nni ne mu.”\nASCB : Nnwom 92


1 Petro 3:18-21\nEfisɛ Kristo no ankasa wu maa mo. Owui pɛnkoro maa mo bɔne sɛnea ɛbɛma moatumi akɔ Onyankopɔn nkyɛn. Wokum no ɔhonam mu, nanso ɔsɔree wɔ honhom mu, na ɔnam honhom no so kɔkaa Asɛmpa no kyerɛɛ ahonhom a wɔda afiase no. Ahonhom yi yɛɛ asoɔden tiaa Onyankopɔn bere a Noa resen ne hyɛn no, nanso Onyankopɔn tɔɔ ne bo ase maa wɔn. Onyankopɔn nam nsu no so gyee nnipa baawɔtwe nkwa, na saa nsu yi yɛ asubɔ a egye mo nkwa mprempren no nsɛnkyerɛnne; ɛnyɛ ɔhonam ani fi hohoro, na mmom, ɛyɛ bɔ a wofi ahonim pa mu hyɛ Onyankopɔn. Ɛnam Yesu Kristo wusɔre so gye mo nkwa.